Neuvoston asetus (EY) N:o 960/2003, annettu 2 päivänä kesäkuuta 2003, lopullisen tasoitustullin käyttöön ottamisesta Intiasta peräisin olevien kirjoitettavien CD-levyjen tuonnissa



Virallinen lehti nro L 138 , 05/06/2003 s. 0001 - 0025



Neuvoston asetus (EY) N:o 960/2003, annettu 2 päivänä kesäkuuta 2003, lopullisen tasoitustullin käyttöön ottamisesta Intiasta peräisin olevien kirjoitettavien CD-levyjen tuonnissa EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97(1), jäljempänä "perusasetus", ja erityisesti sen 15 artiklan, ottaa huomioon komission ehdotuksen, joka on tehty komission kuultua neuvoa-antavaa komiteaa, sekä katsoo seuraavaa: A. MENETTELY 1. Tämä menettely (1) Komissio julkaisi 17 päivänä toukokuuta 2002 Euroopan yhteisöjen virallisessa lehdessä ilmoituksen(2) tukien vastaisen menettelyn aloittamisesta Intiasta peräisin olevien kirjoitettavien CD-levyjen, jäljempänä "CD-R-levyt", tuonnissa yhteisöön ja pani vireille asiaa koskevan tutkimuksen. (2) Samana päivänä ilmoitettiin Euroopan yhteisöjen virallisessa lehdessä julkaistulla ilmoituksella(3) samasta maasta peräisin olevaa samaa tuotetta koskevan rinnakkaisen polkumyynnin vastaisen menettelyn aloittamisesta. (3) Menettely aloitettiin valituksen perusteella, jonka oli tehnyt huhtikuussa 2002 Euroopan CD-R-levyjen tuottajien komitea (Committee of European CD-R Manufacturers, CECMA) niiden tuottajien puolesta, jotka edustivat pääosaa yhteisön CD-R-levyjen tuotannosta. Valituksessa esitettyä näyttöä tarkasteltavana olevan tuotteen tukemisesta ja siitä aiheutuneesta merkittävästä vahingosta pidettiin riittävänä menettelyn aloittamiseksi. (4) Komissio ilmoitti virallisesti menettelyn aloittamisesta valituksen tehneille yhteisön tuottajille sekä muille tiedossa olleille yhteisön tuottajille, vientiä harjoittavalle tuottajalle, tuojille ja käyttäjäjärjestöille, joita asian tiedettiin koskevan, sekä Intian edustajille. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi menettelyn aloittamista koskevassa ilmoituksessa asetetussa määräajassa. (5) Intian viranomaiset, ainoa intialainen tutkimusajanjakson aikana vientiä harjoittanut tuottaja sekä valituksen tehneet ja muut yhteisön tuottajat, tuojat, kuluttajajärjestöt ja toimittajat esittivät kantansa kirjallisesti. Mahdollisuus tulla kuulluiksi annettiin kaikille osapuolille, jotka olivat sitä edellä mainitun määräajan kuluessa pyytäneet ja ilmoittaneet, että niiden kuulemiseen oli olemassa erityisiä syitä. (6) Tietyt osapuolet väittivät, etteivät valituksen tehneet yhteisön tuottajat täyttäneet neuvoston asetuksen (EY) N:o 2026/97, 10 artiklan 8 kohdassa säädettyjä vaatimuksia ja ettei tutkimuksen vireillepano ollut oikeutettu. Tältä osin on syytä huomauttaa, että tutkimuksen vireille panemisen edellytykset, erityisesti 10 artiklan 8 kohdassa mainitut 25 ja 50 prosentin kynnysarvot, oli saavutettu ja näin ollen tutkimuksen vireillepano oli oikeutettua. (7) On väitetty, että yhtä valituksen tehneistä yhteisön tuottajista ei olisi pitänyt ottaa huomioon valituksen tehneiden tuottajien edustavuutta määritettäessä, sillä kyseisen yrityksen väitettiin menettäneen oikeutensa tuottaa tarkasteltava olevaa tuotetta teollis- ja tekijänoikeuksiin liittyvistä syistä. (8) On syytä muistaa, että kyseinen yritys tosiasiallisesti tuotti ja myi tarkasteltavana olevaa tuotetta yhteisön markkinoilla tutkimusajanjakson aikana ja että se toimi yhteistyössä tässä tutkimuksessa. Se, että kyseinen tuottaja oli osallisena oikeudenkäyntimenettelyssä, ei automaattisesti tarkoita, että se olisi suljettava pois yhteisön tuotannonalan määritelmästä. Lisäksi todettiin yrityksen hakeneen muutosta oikeuden päätökseen, jonka mukaan se olisi menettänyt toimilupansa. Koska lopullista päätöstä ei ollut vielä tehty, ei ollut mahdollista päätellä, että tuottaja oli menettänyt lopullisesti oikeutensa tuottaa CD-R-levyjä. Tämän vuoksi väite hylättiin. (9) Komissio hankki kaikille tiedossa oleville asianomaisille osapuolille lähetetyn kyselylomakkeen avulla kaikki tiedot, jotka se katsoi tarpeellisiksi tuen, vahingon ja yhteisön edun määrittämistä varten, ja tarkasti ne. Tässä yhteydessä komissio teki tarkastuskäynnit New Delhissä toimivien Intian viranomaisten sekä seuraavien yritysten toimitiloihin: a) Vientiä harjoittava tuottaja Intiassa - Moser Baer India Ltd, New Delhi, Intia b) Yhteisön tuottajat - Computer Support Italcard srl, Milano, Italia - CDA Datenträger Albrechts GmbH, Albrechts, Saksa - CPO Magnetic Products BV, Oosterhout, Alankomaat - Fuji Magnetics GmbH, Kleve, Saksa - Mitsui Advanced Media SA, Ensisheim, Ranska - MPO Media SAS, Averton, Ranska - TDK Recording Media Europe SA, Bascharage, Luxemburg - Prime Disc Technologies GmbH, Wiesbaden, Saksa - IMAG Optical Storage Ltd, Limerick, Irlanti - Multimedia Info-Tech Ltd, Belfast, Pohjois-Irlanti c) Yhteisön toimittajat - Bayer AG, Leverkusen, Saksa - Steag Hamatech, Sternenfels, Saksa. (10) Tukea ja vahinkoa koskeva tutkimus kattoi 1 päivän huhtikuuta 2001 ja 31 päivän maaliskuuta 2002 välisen ajan, jäljempänä "tutkimusajanjakso". Vahingon määrittämisen kannalta merkittävien kehityssuuntausten tarkastelu kattoi 1 päivän tammikuuta 1998 ja tutkimusajanjakson päättymisen välisen ajan, jäljempänä "tarkastelujakso". 2. Väliaikaiset toimenpiteet (11) Koska joitakin tukeen liittyviä näkökohtia oli vielä selvitettävä perusteellisemmin, Intiasta peräisin oleville CD-R-levyille ei asetettu väliaikaisia tasoitustulleja. 3. Menettelyn jatko (12) Kaikille osapuolille ilmoitettiin olennaisista tosiseikoista ja huomioista, joiden perusteella aiottiin suositella lopullisten tasoitustullien ottamista käyttöön. Osapuolille asetettiin myös määräaika, jossa ne saattoivat tehdä huomautuksia kyseisen ilmoituksen johdosta. Osapuolten toimittamia suullisia ja kirjallisia huomautuksia tarkasteltiin, ja päätelmiä muutettiin tarvittaessa niiden mukaisesti. 4. Taiwanista peräisin olevien CD-R-levyjen tuonnissa voimassa olevat toimenpiteet (13) Neuvosto otti kesäkuussa 2002 asetuksella (EY) N:o 1050/2002(4) käyttöön lopullisen polkumyyntitullin Taiwanista peräisin olevien kirjoitettavien CD-levyjen tuonnissa. B. TARKASTELTAVANA OLEVA TUOTE JA SAMANKALTAINEN TUOTE 1. Tarkasteltavana oleva tuote (14) Tarkasteltavana oleva tuote on sama kuin Taiwania koskevassa polkumyynnin vastaisessa menettelyssä eli kirjoitettavat CD-levyt (CD-R-levyt) jotka luokitellaan tällä hetkellä CN-koodiin ex 8523 90 00. (15) CD-R-levy on polykarbonaattilevy, joka on päällystetty väriainekerroksella, heijastavalla, esimerkiksi kultaa tai hopeaa sisältävällä materiaalilla ja suojakerroksella. Levylle voidaan kirjoittaa ainoastaan kerran ja siksi siitä käytetään nimitystä "WORM" (Write Once Read Many). Levy on digitaalimuotoiselle tiedolle tai musiikille tarkoitettu optinen tiedontallennusväline. Tallentaminen tapahtuu CD-R-tallennuslaitteessa levyn värikerrokseen suunnattavan infrapunalasersäteen avulla. CD-R-levyjä on erilaisia riippuen tallennetun tiedon lajista (data-CD-R ja musiikki-CD-R), tallennuskapasiteetista, heijastavan metallikerroksen koostumuksesta (yleensä hopeaa) ja siitä, onko CD-R-levyyn painettu jotakin. Tuotetta myös myydään erilaatuisina ja sitä markkinoidaan erityyppisissä pakkauksissa, joista yleisimpiä ovat yhden CD-R-levyn sisältävät tavanomaiset kotelot tai erityisen litteät kotelot (slim jewel cases), 10-100 CD-R-levyä sisältävät kutistemuoviin pakatut keskiötuella varustetut levypakkaukset, 10-100 CD-R-levyä sisältävät lieriökotelot (cakeboxes), yhden sellofaaniin pakatun CD-R-levyn sisältävät muovitaskut, pahvi- tai paperikuoret jne. Vaikka erilaisten myynnissä olevien CD-R-levyjen käyttötarkoitus ja laatu saattavat vaihdella, niiden fyysiset ja tekniset perusominaisuudet eivät kuitenkaan eroa merkittävästi. Tästä syytä ne katsotaan tässä tutkimuksessa yhdeksi tuotteeksi. 2. Samankaltainen tuote (16) Tutkimuksessa ilmeni, että Intian kotimarkkinoilla tuotettujen ja myytyjen CD-R-levyjen ja Intiasta yhteisöön vietyjen levyjen fyysiset ja tekniset ominaisuudet ja käyttötarkoitukset ovat samat. Myös valituksen tehneiden ja muiden yhteisön tuottajien valmistamien ja yhteisön markkinoilla myymien CD-R-levyjen fyysiset ja tekniset perusominaisuudet ja käyttötarkoitukset ovat samat kuin Intiasta yhteisöön vietyjen levyjen. (17) Näin ollen Intian kotimarkkinoilla myydyt ja yhteisöön viedyt sekä yhteisössä tuotetut ja myydyt CD-R-levyt katsotaan perusasetuksen 1 artiklan 5 kohdassa tarkoitetuksi samankaltaiseksi tuotteeksi. C. TUET 1. Johdanto (18) Komissio tutki valitukseen sisältyvien tietojen ja komission kyselylomakkeeseen saatujen vastausten perusteella seuraavia järjestelmiä, joissa oli väitteiden mukaan myönnetty vientitukea: i) - vapautus tuloverosta (Income Tax Exemption Scheme, ITES), ii) - vientiteollisuuden vapaa-alueet (Export Processing Zones, EPZ) / vientiin suuntautuneet yksiköt (Export Oriented Units, EOU). (19) Näiden järjestelmien lisäksi valituksessa mainitaan kolme muuta järjestelmää, joissa intialaiset vientiä harjoittavat CD-R-levyjen tuottajat ovat ehkä saaneet tukea eli tuontitullien hyvitysjärjestelmä (Duty Entitlement Passbook Scheme, DEPBS), tuotantohyödykkeiden tuonti etuustullein (Export Promotion Capital Goods Scheme, EPCGS) ja Advance Licence -järjestelmä. Tutkimuksessa kävi kuitenkin ilmi, että ainoastaan yksi vientiä harjoittava CD-R-levyjen tuottaja Intiassa toimii vientiin suuntautuneena yksikkönä (EOU). Tutkimuksessa kyseinen vientiä harjoittava tuottaja toimi yhteistyössä täysimääräisesti eikä ole johdanto-osan 18 kappaleessa mainittujen järjestelmien lisäksi käyttänyt hyväkseen muita järjestelmiä. Käytännössä sillä ei ole tarvetta käyttää muita järjestelmiä, koska se saa samat edut EOU-järjestelmästä. Tästä syystä kyseisiä järjestelmiä ei tarkasteltu lähemmin tässä tutkimuksessa. Tuloverovapautusta koskeva järjestelmä perustuu vuonna 1961 annettuun tuloverolakiin (Income Tax Act), jota muutetaan vuosittain varainhoitolailla (Finance Act). Voimassa oleva EPZ/EOU-järjestelmä perustuu 7 päivänä elokuuta 1992 voimaan tulleeseen ulkomaankaupan kehittämistä ja sääntelyä koskevaan lakiin (Foreign Trade (Development and Regulation) Act) nro 22/1992. Kyseisen ulkomaankauppalain 5 pykälässä valtuutetaan Intian viranomaiset antamaan vienti- ja tuontipolitiikkaa koskevia tiedotuksia. Nämä tiedotukset esitetään tiivistelmänä vienti- ja tuontipolitiikkaa koskevissa asiakirjoissa, jotka kauppaministeriö julkaisee viiden vuoden välein ja joita päivitetään vuosittain. Asianomaisen tutkimusajanjakson kannalta olennainen vienti- ja tuontipolitiikkaa koskeva asiakirja on 1 päivän huhtikuuta 1997 ja 31 päivän maaliskuuta 2002 välisen ajan kattava viisivuotissuunnitelma. Lisäksi Intian viranomaiset ovat määritelleet Intian ulkomaankauppaan sovellettavat menettelyt tuonti- ja vientimenettelyjen käsikirjassa (osa 1), joka kattaa 1 päivän huhtikuuta 1997 ja 31 päivän maaliskuuta 2002 välisen ajan. Tuloverosta vapauttamisen järjestelmä (ITES) a) Oikeusperusta (20) Tuloverosta vapauttamisen järjestelmän (Income Tax Exemption Scheme, ITES) oikeusperustana on vuoden 1961 tuloverolaki. Kyseisessä säädöksessä, jota muutetaan vuosittain varainhoitolailla, säädetään veronkannon perusteista sekä erinäisistä haettavissa olevista vapautuksista ja vähennyksistä. Yritykset voivat muun muassa hakea kyseisen säädöksen 10 A, 10 B ja 80HHC pykälässä tarkoitettuja vapautuksia, jotka koskevat viennistä saadun myyntivoiton vapautusta tuloverosta. b) Tukikelpoisuus (21) Lain 10 A pykälän mukaisia vapautuksia voivat hakea vientiteollisuuden vapaa-alueilla sijaitsevat yritykset. 10 B pykälän mukaista vapautusta voivat hakea vientiin suuntautuneet yksiköt. 80HHC pykälän mukaista vapautusta voi hakea mikä tahansa tavaroita vievä yritys. c) Käytännön toteutus (22) Saadakseen edellä mainitut verovähennykset/-vapautukset yrityksen on tehtävä tästä hakemus, kun se antaa veroilmoituksensa veroviranomaisille verovuoden lopussa. Verovuosi kestää 1 päivästä huhtikuuta 31 päivään maaliskuuta. Veroilmoitus on annettava viranomaisille seuraavan marraskuun 30 päivään mennessä. Viranomaisten lopullinen veronmääritys voi viedä kolmekin vuotta veroilmoituksen antamisesta. Yritys voi hakea ainoastaan yhtä edellä mainituissa kolmessa pykälässä säädetyistä vähennyksistä. d) ITES-järjestelmää koskeva päätelmä (23) Vientitukia koskevan esimerkkiluettelon (perusasetuksen liite I) e kohdan mukaan vapautus viennin yhteydessä maksettavista välittömistä veroista kokonaan tai osittain katsotaan vientitueksi. Tuloverosta vapauttamisen järjestelmässä Intian viranomaiset antavat yritykselle taloudellista tukea luopumalla tulosta, joka valtiolle kertyisi yritykseltä saatavista välittömistä veroista, ellei se olisi hakenut vapautusta tuloverosta. Kyseinen taloudellinen tuki merkitsee etua järjestelmän käyttäjälle, joka voi maksaa vähemmän tuloveroa. (24) Tuki on perusasetuksen 3 artiklan 4 kohdan a alakohdan mukaisesti oikeudellisesti vientituloksesta riippuva, koska sillä vapautetaan ainoastaan viennistä saadut myyntitulot verosta, ja sen vuoksi se katsotaan erityiseksi tueksi. e) Tuen määrän laskeminen (25) Tutkittu yritys valmistaa CD-R-levyjä vientiin suuntautuneessa yksikössä. Näin ollen se voi hakea 10 B pykälän nojalla vapautusta vientiin suuntautuneen yksikön vientimyynnin voitosta kannettavasta tuloverosta. Vaikka yritys on liittänyt veroilmoitukseensa 10 B pykälän mukaista vapautusta koskevan laskelman, se ei lopulta hakenut asianomaisen pykälän mukaista vapautusta tuloverosta, koska veroilmoituksen mukaan yritykselle ei kertynyt tutkimusajanjakson aikana lainkaan verotettavaa voittoa. Vientiin suuntautuneen yksikön ohella yrityksellä on muita yksiköitä, joiden toiminta liittyy eri tuotteisiin. Yrityksen antamassa veroilmoituksessa ja siihen liitetyissä selvityksissä esitetyistä tuloverolaskelmista kävi kuitenkin ilmi, että yritys oli tutkimusajanjakson kattavassa verolaskelmassa kasvattanut merkittävästi käyttöomaisuuteen liittyviä poistoja siirtämällä omaisuutta edellisen vuoden verolaskelmassa käytetystä luokasta (koneet), jossa poisto oli alhaisempi, luokkaan (muotit), jossa poisto oli tätä huomattavasti suurempi. (26) Komissio katsoi, että oli aiheellista kyseenalaistaa käyttöomaisuuden uudelleenluokittelun lainmukaisuus, sillä yritys oli tehnyt tämän ainoastaan verotusta varten eikä ollut merkinnyt vastaavia muutoksia kirjanpitoonsa, kuten laki näyttäisi edellyttävän. Sekä kirjanpidossa sovellettava Intian yrityslaki että verotuksessa sovellettava Intian tuloverolaki määräävät näet yhtä suuren poiston luokalle, johon käyttöomaisuus oli luokiteltu uudelleen verotusta varten. Tästä syystä komissio pyysi Intian veroviranomaisilta sekä yritykseltä selvitystä. Intian veroviranomaiset eivät toimittaneet vastausta, joka olisi voinut selventää tilannetta. Alunperin yritys väitti muutoksen olleen tarpeen, jotta voitiin korjata virhe, joka oli tapahtunut edellisinä vuosina tiettyjen käyttöomaisuuserien luokittelussa verotusta varten. Sen jälkeen, kun tutkimuksen päätelmät oli julkistettu, se väitti kuitenkin, että käyttöomaisuuden luokkaa oli muutettu veroneuvojien ohjeiden mukaan ja että muutoksella oli haluttu pienentää verotettavaa voittoa, jotta voitaisiin välttyä tuloveron maksamiselta. (27) Näyttää kuitenkin siltä, että yrityksen olisi ollut mahdollista jo Intian tuloverolain 10 B pykälän nojalla saavuttaa rahallinen etuus, jonka se sai käyttöomaisuuden uudelleenluokittelun seurauksena. Lisäksi etuus, jonka yritys olisi voinut saavuttaa 10 B pykälän nojalla ilman kyseenalaista käyttöomaisuuden uudelleenluokittelua, on yhtä suuri kuin uudelleenluokitteluun perustuva tuloveroetuus. (28) Edellä kuvattu tilanne osoittaa tässä vaiheessa, ettei yritys saanut tutkimusajanjakson aikana 10 B pykälän nojalla suoraan etua tuesta, joka oikeuttaisi tasoitustullien käyttöönottoon. Tämä päätös perustuu siihen, että tuki mahdollistaa tasoitustullien käyttöönoton vain, jos yritys on sitä tosiasiassa saanut tai päätös sen myöntämisestä on tehty. (29) Vientiteollisuuden vapaa-alueet (Export Processing Zones, EPZ) / Vientiin suuntautuneet yksiköt (Export Oriented Units, EOU). a) Oikeusperusta (30) Vuonna 1965 käyttöön otettu EPZ/EOU-järjestelmä on vienti- ja tuontipolitiikan väline, johon sisältyy vientikannustimia. Tutkimusajanjaksolla järjestelmää säänneltiin tullin tiedonannoilla nro 53/97 ja 133/94. Järjestelmää selostetaan yksityiskohtaisesti vuodet 1997-2002 kattavan vienti- ja tuontipolitiikkaa koskevan asiakirjan luvussa 9 ja liitteessä I sekä asiaa koskevassa menettelykäsikirjassa. b) Tukikelpoisuus (31) Periaatteessa EPZ/EOU-järjestelmässä voidaan perustaa yrityksiä, jotka sitoutuvat viemään koko tavara- ja palvelutuotantonsa. Kun yritykselle on myönnetty EPZ/EOU-asema, se voi saada tiettyjä etuja. Intiassa on neljä vientiteollisuuden vapaa-alueeksi määriteltyä aluetta. Vientiin suuntautuneet yksiköt voivat sijaita missä tahansa Intiassa. Ne ovat tullivalvonnassa olevia yksikköjä, jotka toimivat tullilain 65 pykälän mukaisesti. Tutkimuksen kohteena olleelle vientiä harjoittavalle tuottajalle on myönnetty vientiin suuntautuneen yksikön asema CD-R-levyjä valmistavan yksikön osalta. Vaikka EOU/EPZ-järjestelmän piirissä toimivien yritysten yleensä edellytetään vievän koko tuotantonsa, Intian viranomaiset sallivat tietyin edellytyksin näiden yksiköiden myydä osan tuotannostaan kotimarkkinoilla. c) Käytännön toteutus (32) Vientiin suuntautuneen yksikön asemaa hakevien tai vientiteollisuuden vapaa-alueella sijaitsevien yritysten on jätettävä hakemus toimivaltaisille viranomaisille. Kyseisessä hakemuksessa on oltava yksityiskohtaiset tiedot viiden seuraavan vuoden osalta muun muassa suunnitelluista tuotantomääristä, arvioidusta viennin arvosta, tuontitarpeesta ja kotimaisia tuotantopanoksia koskevista tarpeista. Jos viranomaiset hyväksyvät yrityksen hakemuksen, yritykselle ilmoitetaan hyväksymiseen liittyvistä edellytyksistä. Vientiteollisuuden vapaa-alueilla sijaitsevat yritykset ja vientiin suuntautuneet yksiköt voivat tuottaa mitä tahansa tuotetta. Vientiteollisuuden vapaa-alueella olevan yrityksen ja vientiin suuntautuneen yksikön asemaa koskeva sopimus on voimassa viisi vuotta. Sopimus voidaan uusia useammaksi viisivuotiskaudeksi. Vientiteollisuuden vapaa-alueella sijaitsevat yritykset ja vientiin suuntautuneet yksiköt saavat seuraavat edut: i) vapautus kaikenlaisten valmistukseen, tuotantoon tai käsittelyyn tarvittavien tai niiden yhteydessä käytettävien tavaroiden (myös tuotantohyödykkeiden, raaka-aineiden ja kulutustavaroiden) tuontitulleista; ii) vapautus kotimaisista lähteistä hankittujen tavaroiden valmisteverosta; iii) vapautus viennistä saadusta myyntivoitosta yleensä kannettavasta tuloverosta tuloverolain 10 A tai 10 B pykälän nojalla vuoteen 2010 asti (ks. ITES-järjestelmän kuvaus edellä); iv) paikallisilta markkinoilta hankituista tavaroista maksetun valtion liikevaihtoveron palauttaminen; v) osakepääoma voi olla 100-prosenttisesti ulkomaisessa omistuksessa; vi) mahdollisuus myydä osa tuotannosta kotimarkkinoilla niin, että sovellettavat maksut maksetaan, poikkeuksena koko tuotannon viemistä edellyttävästä yleisestä vaatimuksesta. (33) Vientiin suuntautuneiden yksiköiden tai vientiteollisuuden vapaa-alueella sijaitsevien yritysten olisi pidettävä määrämuotoista kirjaa kaikesta asianomaisesta tuonnista, kaikkien tuotujen ainesten kulutuksesta ja käytöstä sekä kaikesta toteutuneesta viennistä. Nämä tiedot on pyydettäessä annettava määräajoin toimivaltaisille viranomaisille. (34) Niiden on myös saavutettava vähimmäisvaatimuksen mukaiset valuuttamääräiset tulot ilmoitettuna prosentteina viennin määrästä sekä vienti- ja tuontipolitiikan edellyttämä vientitulos. Vientiin suuntautuneen yksikön ja vientiteollisuuden vapaa-alueella sijaitsevan yrityksen koko toiminnan on tapahduttava tullivalvonnan alaisissa tiloissa. d) Päätelmät vientiteollisuuden vapaa-alueita ja vientiin suuntautuneita yksiköitä koskevasta järjestelmästä (35) Tämän tutkimuksen mukaan EPZ/EOU-järjestelmää käytettiin raaka-aineiden ja tuotantohyödykkeiden tuontiin ja tavaroiden hankintaan kotimarkkinoilta. Vientiä harjoittavan tuottajan todettiin käyttäneen helpotuksia, jotka koskevat vapautusta raaka-aineiden ja tuotantohyödykkeiden tulleista sekä vapautusta kotimaisista lähteistä hankittujen tavaroiden valmisteverosta. Tästä syystä komissio tarkasteli tasoitustullin käyttöönoton oikeutusta näiden helpotusten osalta. Tältä osin vapautus raaka-aineista ja tuotantohyödykkeistä kannettavista tulleista merkitsee tuen myöntämistä, koska kyseiset helpotukset ovat Intian viranomaisten myöntämää taloudellista tukea siinä mielessä, että valtiolta jää saamatta tuloja, joita sille muutoin kertyisi, ja vastaanottaja saa etua. Koska kyseisen tuen myöntäminen on Intian lain mukaan riippuvainen vientituloksesta perusasetuksen 3 artiklan 4 kohdan a alakohdassa tarkoitetussa mielessä, tuen katsotaan olevan erityistä ja niin ollen mahdollistavan tasoitustullien käyttöönoton. Valmisteverosta vapauttamisesta todettiin, että muun kuin vientiin suuntautuneen yksikön hankinnoista maksamat tullit hyvitetään tullinpalautuksina (CENVAT-järjestelmä) ja käytetään kotimarkkinamyynnistä kannettavan valmisteveron maksamiseen. Näin ollen vapauttamalla vientiin suuntautunut yksikkö sen hankinnoista kannettavasta valmisteverosta valtio ei menetä tuloja eikä vientiin suuntautunut yksikkö saa lisäetua. e) Tuen määrän laskeminen Vapautus raaka-aineiden tuontitulleista (36) Vaikka järjestelmän piirissä toimivan yrityksen yleensä edellytetään vievän koko tuotantonsa, järjestelmä sallii tietyin edellytyksin yrityksen myydä osan tuotannostaan kotimarkkinoilla. Tarkastuskäynnin yhteydessä yritys pystyi osoittamaan, että kaikki tuontitulleista vapautetut tuodut raaka-aineet oli joko käytetty vientiin menneiden tavaroiden tuotannossa tai kyseisiä raaka-aineita sisältävien tavaroiden myynti kotimarkkinoilla oli tapahtunut asiaan kuuluvien vaatimusten mukaisesti. Todettiin erityisesti, että yrityksen kotimarkkinamyynnistä maksamat verot kattoivat kaikki kotimarkkinoilla myytyjen tavaroiden tuotannossa käytetyistä tuoduista raaka-aineista kantamatta jääneet tullit. (37) Edellä esitetyn perusteella pääteltiin, että vapautus raaka-aineista kannettavista tuontitulleista oli myönnetty yritykselle perusasetuksen liitteiden I ja II säännösten mukaisesti etenkin, koska peruutettujen tuontitullien määrä ei ollut liiallinen. Näin ollen tutkimuksen kohteena ollut yritys ei tässä tapauksessa saanut tutkimusajanjakson aikana tasoitustoimenpiteisiin oikeuttavaa etua raaka-aineita tuodessaan. Vapautus tuotantohyödykkeiden tuontitulleista (38) Toisin kuin raaka-aineet, tuotantohyödykkeet eivät fyysisesti sisälly valmiisiin tuotteisiin. Laskelmissa katsotaan kantamatta jääneen tullin vastaavan tuotantohyödykkeen tuonnissa myönnettyä avustusta. Tämän vuoksi tutkitulle yritykselle koitunut etu laskettiin jakamalla tuotuja tuotantohyödykkeitä koskevat maksamattomat tullit ajalle, jota käytetään poistoaikana kirjanpidossa. (39) Vientiä harjoittava tuottaja väitti, että yrityksen kirjanpidossa ilmoitettu 13 vuoden poistoaika kuvaa yrityksen todellista tilannetta paremmin, koska se on Intian yrityslain mukainen ja sen ovat määritelleet yrityksen johto ja tilintarkastajat. Lisäksi se huomautti, että kirjanpidossa sovellettua poistomenetelmää oli käytetty muissa tukien vastaisissa tutkimuksissa perustana vastaavien etuuksien jaottelulle. Se viittasi myös Maailman kauppajärjestön epävirallisen tukia käsittelevän asiantuntijaryhmän raporttiin, jonka mukaan käyttöomaisuuden käyttöikää määritettäessä olisi käytettävä mieluummin kirjanpitotietoja kuin verotukseen liittyviä poistoaikoja, sillä todennäköisesti kirjanpitotiedot kuvaavat todellista tilannetta paremmin. Vientiä harjoittava tuottaja väitti lisäksi, ettei ole oikein vahvistaa poistoaikaa verotusta varten käytetyn poistoajan mukaisesti, koska se perustuu alenevan poiston menetelmään eikä tasapoistomenetelmään, jota tähän tarkoitukseen tavallisesti käytetään. (40) Tutkimuksessa tuli kuitenkin esille, että yritykseltä asianomaisen käyttöomaisuuden poistoista saadut tiedot olivat ristiriitaisia. Yritys on muuttanut kyseisten käyttöomaisuuserien luokittelua verotusta varten eli ne on luokiteltu koneiden sijasta muoteiksi ja poistot on tehty alenevan poiston menetelmän mukaisesti. Kirjanpidossa yritys luokitteli ne kuitenkin edelleen koneiksi, vaikka verotusta ja kirjanpitoa varten olisi Intian yrityslain ja Intian tuloverolain perusteella käytettävä samaa luokitusta. Jos yritys olisi luokitellut käyttöomaisuuden muoteiksi myös kirjanpidossa, nyt käytetty koneiden poistoaika, 13 vuotta, ei olisi ollut mahdollinen. Tällöin poistoaika olisi ollut joko kuusi vuotta, jos olisi sovellettu tasapoistomenetelmää, tai jos olisi sovellettu alenevan poiston menetelmää kuten veroilmoituksessa muoteille, noin 80 prosenttia kyseisen käyttöomaisuuden arvosta olisi poistettu kolmena ensimmäisenä vuonna. (41) Vaikka verotusta ja kirjanpitoa varten onkin mahdollista käyttää eri poistoaikoja, katsotaan, ettei ole hyväksyttävää luokitella käyttöomaisuutta muoteiksi verotusta varten ja koneiksi kirjanpitoa varten. Kyseinen käyttöomaisuus voi näin ollen olla joko koneita tai muotteja, mutta ei molempia samanaikaisesti. Tämä on myös asianomaisen Intian lainsäädännön mukaista, sillä siinä edellytetään verotuksen ja kirjanpidon yhteydessä käytettävän yhdenmukaista luokittelua. (42) Tässä tapauksessa yritys sovelsi verotusta varten alenevan poiston menetelmää, minkä tuloksena noin 80 prosenttia käyttöomaisuuden poistoista oli tehty kolmena ensimmäisenä vuonna. Tästä syystä oli arvioitava, mikä olisi ollut asianmukainen poistoaika, jos yritys olisi luokitellut käyttöomaisuuden uudelleen kirjanpidossa samalla tavoin kuin verotusta varten. (43) Tältä osin tarkastelun kohteena oli kaksi vaihtoehtoa, joiden molempien katsottiin olevan Intian yrityslain mukaan mahdollisia, eli kuuden vuoden poistoaika tasapoistomenetelmää sovellettaessa sekä alenevan poiston menetelmän käyttö, jolloin käyttöomaisuuden arvosta vähennetään joka vuosi 40 prosenttia (jäännösarvosta laskettuna). Yritys ei ilmoittanut, kumpaa vaihtoehtoa se piti parempana, vaan piti edelleen kiinni 13 vuoden poistoajasta, jota se oli soveltanut koneisiin. (44) Tässä yhteydessä katsottiin, että asianmukaisesta poistoajasta päätettäessä oli tarkoituksenmukaisinta ottaa huomioon tuotannonalan yleinen käytäntö ja yrityksen erityisolosuhteet: kyseinen yritys on erittäin kannattava ja se investoi koko ajan voimakkaasti tarkasteltavana olevan tuotteen tuotantoon. Tutkimuksen yhteydessä saaduista tiedoista ilmenee, että useimpien yritysten toiminta on tappiollista ja on ollut sitä jo huomattavan pitkään. Tällainen tilanne hidastaa investoimista ja sillä on yleensä taipumus pidentää poistoaikoja. Kyseisten tappiollisten yritysten käyttämä poistoaika on keskimäärin kuusi vuotta. (45) Vientiä harjoittavan tuottajan asema on kuitenkin hyvin erilainen keskivertoyritykseen verrattuna. Se toimii erittäin kannattavasti ja se investoi koko ajan voimakkaasti, minkä vuoksi on syytä olettaa, että poistoaika olisi huomattavasti edellä mainittua keskiarvoa lyhyempi. Tästä syystä pidettiin tarkoituksenmukaisena käyttää alenevan poiston menetelmää, jossa poistot voidaan tehdä nopeammin kuin tasapoistomenetelmässä. On paikallaan huomata, että investoimisen ollessa jatkuvaa alenevan poiston menetelmä, jonka käyttöön Intian yrityslaki antaa mahdollisuuden, kuten johdanto-osan 43 kappaleessa todetaan, mahdollistaa poiston 30 prosenttia nopeammin kuin vastaava tasapoistomenetelmä, kun tasapoistomenetelmässä käytetään edustavaa kuuden vuoden poistoaikaa. Tällöin tasapoistomenetelmässä käytettävä kuusi vuotta lyhenisi 4,2 vuodeksi, ja tätä viimeksi mainittua lyhyempää poistoaikaa käytettiin saatuja etuuksia kohdennettaessa. (46) Tällä tavalla tutkimusajanjakson ajalta laskettua määrää on oikaistu lisäämällä siihen tutkimusajanjakson aikainen korko, jotta on saatu määritettyä käyttäjälle kyseisestä järjestelmästä koitunut kokonaisetu. Koska kyseinen tuki vastaa kertaluonteista avustusta, katsottiin tarkoituksenmukaiseksi soveltaa Intiassa tutkimusajanjakson aikana voimassa ollutta pitkää markkinakorkoa. Tuen määrä on jaettu vientiin suuntautuneen yksikön kokonaisviennille. (47) Tutkitun yrityksen tutkimusajanjakson aikana saamaa vapautusta tuotantohyödykkeiden tuontitulleista vastaavan lopullisen tuen määräksi vahvistettiin 7,3 prosenttia tavaran arvosta. 2. Tasoitustullien käyttöönoton mahdollistavien tukien määrä (48) Perusasetuksen säännösten mukaisesti laskettu, tasoitustullien käyttöönoton mahdollistavien tukien lopullinen määrä tutkimuksen kohteena olevan vientiä harjoittavan tuottajan osalta arvon perusteella ilmaistuna oli 7,3 prosenttia. Koska Intiassa on ainoastaan yksi vientiä harjoittava tuottaja, tätä päätelmää sovelletaan Intian koko vientiin. >TAULUKON PAIKKA> D. YHTEISÖN TUOTANNONALAN MÄÄRITELMÄ 1. Yhteisön tuotanto (49) Tutkimusajanjakson aikana CD-R-levyjä valmistivat yhteisössä seuraavat yritykset: - viisi valituksen tehnyttä tuottajaa, jotka toimivat menettelyssä yhteistyössä, - neljä valituksen tehneisiin tuottajiin kuulumatonta tuottajaa, jotka tukivat valitusta ja toimivat menettelyssä yhteistyössä, - kaksi valituksen tehneisiin tuottajiin kuulumatonta tuottajaa, jotka tukivat valitusta mutta eivät toimineet riittävässä määrin yhteistyössä tutkimuksessa, - yksi valituksen tehneisiin tuottajiin kuulumaton tuottaja, joka tuki valitusta ja toimitti komissiolle joitakin yleisiä tietoja, - muut valituksen tehneisiin tuottajiin kuulumattomat tuottajat, jotka eivät toimineet menettelyssä yhteistyössä. (50) Koska useat valituksen tehneisiin tuottajiin kuulumattomat yhteisön tuottajat toimivat yhteistyössä tutkimuksen yhteydessä, komissiolla oli mahdollisuus tutkia tarkemmin niiden asemaa perusasetuksen 9 artiklan 1 kohdan kannalta. Joidenkin yhteistyössä toimineiden tuottajien (mukaan luettuina muutamat, jotka eivät aluksi olleet valituksen tekijöinä) havaittiin tuoneen CD-R-levyjä, mutta yksikään niistä ei ollut tuonut levyjä Intiasta. Merkittävä osa kyseisistä hankinnoista oli lisäksi tehty vain lyhytaikaisen markkinakysynnän tyydyttämiseksi silloin, kun yritys asensi uutta tai täydentävää kapasiteettia, ja niiden prosenttiosuus tutkimusajanjakson aikaisesta kokonaismyynnistä ja omasta tuotannosta oli suhteellisen alhainen. Näin ollen ei ollut syytä sulkea kyseisiä yrityksiä pois yhteisön tuotannonalan määritelmästä. (51) Edellä esitetyn perusteella pääteltiin, että kaikkien mainittujen yritysten valmistamat CD-R-levyt muodostavat perusasetuksen 9 artiklan 1 kohdassa tarkoitetun yhteisön tuotannon. 2. Yhteisön tuotannonalan määritelmä (52) Kuten johdanto-osan 49 kappaleessa mainitaan, yhdeksän valitusta tukenutta yhteisön tuottajaa toimi tutkimuksessa täysimääräisesti yhteistyössä. Kyseiset tuottajat edustivat tutkimusajanjakson aikaisesta yhteisön koko CD-R-levyjen tuotannosta suurinta osaa eli tässä tapauksessa yli 60 prosenttia. Niiden katsotaan tämän vuoksi muodostavan perusasetuksen 9 artiklan 1 kohdassa ja 10 artiklan 8 kohdassa tarkoitetun yhteisön tuotannonalan. Niihin viitataan jäljempänä ilmaisulla "yhteisön tuotannonala". E. VAHINKO 1. Yhteisön kulutus (53) Yhteisön kulutusta koskevan laskelman perustana olivat yhteisön tuotannonalan tuottamien CD-R-levyjen myynnin määrä, kahden yhteistyössä riittämättömästi toimineen ja sen vuoksi yhteisön tuotannonalan määritelmän ulkopuolelle jätetyn yrityksen myynnin määrä, vain yleisiä tietoja toimittaneen yrityksen myynnin määrä, yhteistyössä toimineen vientiä harjoittavan tuottajan toimittamat tiedot, kolmansista maista peräisin olevan tuonnin määrää koskevat Eurostatin tiedot ja muiden yhteistyöhön osallistumattomien yhteisön tuottajien myynnin määrän arvio, joka perustuu komission valituksen hyväksyttävyyttä koskevan tarkastelun aikana keräämiin tietoihin. (54) Tämän perusteella todettiin yhteisön kulutuksen kasvaneen merkittävästi vuoden 1998 ja tutkimusajanjakson välisenä aikana (1759000000 yksikköä). Kulutus kasvoi erittäin paljon vuosina 1998-2000 ja saavutti huippunsa vuonna 2001. Sitten se laski jonkin verran vuoden 2001 ja tutkimusajanjakson välillä. Kulutuksen kehittymistä tarkasteltaessa on syytä ottaa huomioon, että CD-R-levyt ovat verrattain uusia tuotteita. Suuri yleisö sai ne käyttöönsä ja ne löivät itsensä läpi pääasiassa vuosien 1997 ja 1998 aikana. Sen jälkeen tämän uuden tiedontallennusvälineen kysyntä on kasvanut mullistavasti. Tämä selittää sen, miksi jotkin muuttujista, kuten kulutus, ovat kasvaneet huomattavasti. >TAULUKON PAIKKA> 2. CD-R-levyjen tuonti yhteisöön a) Intiasta peräisin olevan tuonnin määrä ja markkinaosuus (55) Eurostatin lukujen mukaan Intiasta tulevan tuonnin määrä kasvoi voimakkaasti tarkastelujakson aikana. Vuosina 1998 ja 1999 tuonti oli vielä vähäistä, mutta tutkimusajanjakson aikana lähes 200 miljoonaa yksikköä. Tuonti kasvoi erityisen paljon vuodesta 1999 vuoteen 2000 (26-kertaiseksi), vaikka onkin paikallaan muistaa, että Intiasta tulevan tuonnin markkinaosuus oli tuolloin vielä vähimmäistasoa, sekä vuodesta 2000 vuoteen 2001 (10-kertaiseksi). Tämän seurauksena Intiasta tuli Eurostatin mukaan vuonna 2001 ja tutkimusajanjaksolla toiseksi merkittävin tarkasteltavana olevaa tuotetta yhteisöön vievä maa. >TAULUKON PAIKKA> (56) Intian markkinaosuus kasvoi vuoden 1998 ja tutkimusajanjakson välisenä aikana 0 prosentista 9 prosenttiin. Markkinaosuuden kasvu oli erityisen merkittävä vuodesta 2000 vuoteen 2001; tällöin kasvu oli 6 prosenttiyksikköä. (57) Intian markkinaosuuden kasvua tarkasteltaessa olisi otettava huomioon yhteisön tuotannonalan markkinaosuuden kasvu vuoden 1998 ja tutkimusajanjakson välisenä aikana. Tarkastelujakson aikana, jona Intian markkinaosuus kasvoi 9 prosenttiyksikköä, yhteisön tuotannonalan markkinaosuus kasvoi vain 3,7 prosenttiyksikköä. >TAULUKON PAIKKA> b) Hintakehitys (58) Intiasta peräisin olevien CD-R-levyjen keskimääräinen tuontihinta kasvoi ensin merkittävästi vuodesta 1998 vuoteen 1999. Hinnannousu ei todennäköisesti kuitenkaan ollut kovinkaan edustava, kun otetaan huomioon viennin vähäinen määrä. (59) Vuodesta 1999 lähtien hinnat laskivat jatkuvasti vuoteen 2001 asti (77 prosenttia), ja nousivat jälleen, tosin vain 17 prosenttia, vuodesta 2001 tutkimusajanjaksoon, jolloin hinta oli noin 0,33 euroa yksiköltä. Vuodesta 2000 vuoteen 2001 tuontihinnat laskivat erityisen paljon. Samaan aikaan Intiasta tulevan tuonnin määrä kasvoi yhtä voimakkaasti. Hinnat laskivat vuodesta 2000 tutkimusajanjakson loppuun kokonaisuudessaan 59 prosenttia. >TAULUKON PAIKKA> (60) Yhteistyössä toiminut vientiä harjoittava tuottaja väitti olevansa ainoa tutkimusajanjakson aikana vientiä harjoittanut tuottaja Intiassa ja aloittaneensa CD-R-levyjen tuotannon vasta vuonna 1999. Tämän vuoksi komission käyttämät Eurostatin luvut olisivat harhaanjohtavia eivätkä sopisi perustaksi arvioitaessa Intian hintakehitystä. Lisäksi yritys väitti, että 59 prosentin hintojen lasku vuoden 2000 ja tutkimusajanjakson välisenä aikana aiheutui keinotekoisesti tästä tarkastelutavasta. (61) Kuitenkin, kuten jo todetaan johdanto-osan 10 kappaleessa, vahingon kannalta merkityksellisten kehityssuuntausten tarkastelu kattoi tutkimusajanjaksoa pidemmän ajan (eli tarkastelujakson). Kuten seuraavasta lisäksi käy ilmi, Eurostatin luvut kuvaavat samanlaista kehityssuuntausta kuin vientiä harjoittavan tuottajan itsensä toimittamat luvut. (62) Jotta tarkastelutavan suhteen ei olisi jäänyt epäilyksiä, tarkasteltiin myös vientiä harjoittavan tuottajan toimittamia lukuja ja ne esitetään indeksoituina seuraavassa. Tässä on otettava huomioon, että luvut kuvaavat tilannetta verovuosina eli huhtikuusta maaliskuuhun eikä kalenterivuosina eli tammikuusta joulukuuhun. >TAULUKON PAIKKA> (63) Näiden lukujen perusteella intialaisen vientiä harjoittavan tuottajan tuotteiden tuonti kasvoi voimakkaasti, sillä se kasvoi 28-kertaiseksi kyseisen tuottajan aloitettua tuotantonsa vuonna 1999 ja tutkimusajanjakson välisenä aikana, sen markkinaosuus kasvoi vuodesta 2000 tutkimusajanjaksoon 0 prosentista yli 10 prosenttiin ja samana aikana sen myyntihinnat laskivat 54 prosenttia. (64) Edellä esitetyt aikaa vuodesta 2000 tutkimusajanjaksoon koskevat kehityssuuntaukset vastaavat samalle ajalle Eurostatin lukujen pohjalta tehtyjä havaintoja. Vahinkoa koskeva tarkastelu koskee koko maata eikä sitä tule rajoittaa yhden yrityksen tarkasteluun. Koska ei voitu sulkea pois, etteikö myös jokin toinen tuntematon intialainen valmistaja olisi tuottanut CD-R-levyjä ja vienyt niitä yhteisöön tarkastelujakson aikana, vahinkoa koskevassa tarkastelussa kehityssuuntauksen kuvaajana päätettiin käyttää Eurostatin lukuja. Vahinkoa koskevissa päätelmissä keskityttiin kuitenkin aikaan vuodesta 2000 tutkimusajanjaksoon eli aikaan, jolloin asianomainen tuottaja harjoitti tosiasiallisesti vientiä. Näissä olosuhteissa sekä edellä esitetyistä syistä komissio päätti suorittaa vahinkoa koskevan tarkastelun Eurostatin lukujen pohjalta. c) Hinnan alittavuus (65) Hinnan alittavuuden määrittämiseksi tarkasteltiin tutkimusajanjaksoon liittyviä tarkastettuja hintatietoja. Yhteisön tuotannonalan myyntihinnat ovat nettohintoja, joista on vähennetty alennukset, hyvitykset ja maksut. Tarvittaessa näitä hintoja oikaistiin vapaasti lähettäjältä -tasolle vähentämällä niistä yhteisön rahtikustannukset. Vertaillut Intiasta tulevan tuonnin hinnat ovat myös nettohintoja, joista on vähennetty alennukset ja hyvitykset ja jotka on tarvittaessa oikaistu CIF-tasolle yhteisön rajalla. (66) Intialaisen vientiä harjoittavan tuottajan pyydettyä selvennystä vahvistetaan edellä esitetyn (katso johdanto-osan 65 kappale) mukaisesti, että yhteisön myyntihintoja on tarvittaessa oikaistu vähentämällä niistä tekijänoikeusmaksut. (67) Kyselyyn saatujen vastausten perusteella voitiin vertailutarkoituksia varten määritellä erilaisia CD-R-levyjen tuoteryhmiä seuraavien erottavien ominaisuuksien perusteella: tallennuskapasiteetti, tallennetun tiedon laji, heijastavan kerroksen laji, painatus ja pakkaus. Kuten aikaisemmassa Taiwania koskevassa tapauksessa, todettiin ettei CD-R-levyjen fyysisillä ominaisuuksilla ole kovinkaan ratkaisevaa vaikutusta levyjen myyntihintaan, kun taas pakkaus osoittautui erityisen hyväksi vertailukriteeriksi. (68) Yhteisön tuotannonalan myyntihintoja ja intialaisten vientiä harjoittavien tuottajien tuontihintoja verrattiin yhteisön osalta noudettuna lähettäjältä -tasolla ja Intian osalta yhteisön rajalla -tasolla yhteisön markkinoiden riippumattomille asiakkaille suuntautuvassa kaupassa, tarvittaessa asianmukaisesti oikaistuina. (69) Tällä perusteella vahvistettiin hinnan alittavuus Intiasta peräisin olevalle tuonnille. Hinnan alittavuus, prosentteina yhteisön tuotannonalan keskimyyntihinnasta ilmaistuna, vaihteli 3,47 prosentista 66,25 prosenttiin. Hinnan alittavuuden marginaalien painotettu keskiarvo oli 17,69 prosenttia. Lisäksi yhteisön tuotannonalalle aiheutuneista taloudellisista tappioista ja hintojen alenemisesta johtuen todettiin ilmenneen myös merkittävää viitehinnan alittavuutta. (70) Intialainen vientiä harjoittava tuottaja väitti, ettei vertailua ollut tehty asianmukaisessa kaupan portaassa, sillä valtaosa sen yhteisöön suuntautuvasta viennistä koskee myyntiä OEM-valmistajille (Original Equipment Manufacturers), kun taas yhteisön tuotannonalan myynti suuntautuu lähinnä loppukäyttäjille ja vähittäismyyjille. (71) Ensimmäiseksi on syytä todeta, että intialainen yritys määritteli OEM-valmistajat hyvin laajasti. Se tarkoitti tässä yhteydessä myös myyntiä yrityksille, jotka valmistavat muita tuotteita kuin CD-R-levyjä ja jotka jälleenmyyvät kyseiset CD-R-levyt omalla tavaramerkillään. Intialaisen yrityksen käyttämä OEM-valmistajan määritelmä ei vastaa unionin toimielinten tavallisesti käyttämää määritelmää. Vaikka OEM-valmistajille suuntautunut myynti ymmärrettäisiinkin yhtä laajasti kuin intialainen yritys teki, todettu hinnan alittavuuden marginaalien painotettu keskiarvo olisi silti merkittävä eli noin 12 prosenttia. 3. Yhteisön tuotannonalan tilanne a) Alustavat huomiot i. Aiemmin tapahtuneen polkumyynnin vaikutukset Yhteisön tuotannonala on vielä toipumassa Taiwanista polkumyynnillä tapahtuneen CD-R-levyjen tuonnin vaikutuksista. Koska asetus (EY) N:o 1050/2002(5), jolla otettiin käyttöön lopulliset toimenpiteet Taiwanista peräisin olevaa tuontia vastaan, tuli voimaan vasta hiljattain, kesäkuussa 2002, yhteisön tuotannonala ei ole vielä pystynyt täysin toipumaan kyseisestä polkumyynnistä. ii. CD-R-levyjen tuotannon aloittaminen yhteisössä (72) Kuten Taiwanista peräisin olevia CD-R-levyjä käsittelevässä väliaikaisen polkumyyntitullin käyttöönotosta Taiwanista peräisin olevien kirjoitettavien CD-levyjen tuonnissa 17 päivänä joulukuuta 2001 annetussa komission asetuksessa (EY) N:o 2479/2001(6) todetaan, uusien eurooppalaisten tuotantolaitosten perustamisen ensimmäinen aalto osui vuoden 1997 paikkeille, ja sitä siis näin ollen voidaan pitää tuotannon käynnistämisvuotena, johon liittyy väistämättä korkeat yksikkökohtaiset tuotantokulut ja alhainen kapasiteetin käyttöaste. Sen jälkeen kun tuotannossa oli saavutettu kohtuullinen taso ja tuotantokustannukset olivat merkittävästi laskeneet, tuotannonalan tulevaisuudennäkymät olivat vuonna 1999 lupaavat. Tämä veti markkinoille lisää sijoituksia ja uusia yrittäjiä. Lisäksi on syytä palauttaa mieliin poikkeukselliset markkinaolosuhteet, jotka mainitaan johdanto-osan 54 kappaleessa. Yhteisön kulutus kasvoi tarkastelujakson aikana tavattomasti, mikä selittää sen, miksi tietyt muuttujat, kuten tuotanto- tai myyntimäärä, kuvaavat voimakasta kasvua. b) Tuotanto, kapasiteetti ja kapasiteetin käyttöaste >TAULUKON PAIKKA> (73) Yhteisön kulutuksen kasvun seurauksena yhteisön tuotannonalan CD-R-levyjen tuotanto kasvoi jatkuvasti koko tarkastelujakson ajan; vuoden 1998 ja tutkimusajanjakson välisenä aikana se kasvoi keskimäärin 80 miljoonalla yksiköllä vuodessa. Tuotanto kasvoi erityisen paljon vuodesta 1999 vuoteen 2000 (74 prosenttia) ja vuodesta 2000 vuoteen 2001 (30 prosenttia), mutta tutkimusajanjakson aikana kasvu hidastui (4 prosenttia). (74) Tuotantokapasiteetti kehittyi samansuuntaisesti kuin tuotanto. Se viisinkertaistui vuoden 1998 ja tutkimusajanjakson välisenä aikana. Vuodesta 1998 vuoden 1999 loppuun kapasiteetin lisäys perustui pääasiassa merkittäviin kone- ja laiteinvestointeihin, jotka tehtiin käynnistysvaiheen jälkeen ja jotka vastasivat kulutuksen räjähdysmäistä kasvua. Vuodesta 2001 kapasiteetin lisäys perustui kuitenkin lähinnä investointeihin, joilla ensimmäisen sukupolven koneet korvattiin uusilla ja tehokkaammilla laitteilla. (75) Koska tuotanto ja tuotantokapasiteetti kasvoivat rinnakkain, kapasiteetin käyttöaste kasvoi vuoden 1998 ja tutkimusajanjakson välisenä aikana vain alle 3 prosenttia. c) Myynnin määrä, myyntihinta ja hintoihin vaikuttaneet tekijät, markkinaosuus ja kasvu >TAULUKON PAIKKA> (76) Yhteisön tuotannonalan myynti kasvoi merkittävästi koko tarkastelujakson ajan. Vuodesta 1998 tutkimusajanjaksoon myynnin määrä kasvoi 6,6-kertaiseksi eli se kasvoi noin 250 miljoonalla yksiköllä. Myyntimäärän kasvu kuvaa yhteisön kulutuksen kehittymistä: kulutus kasvoi tarkastelujakson aikana 1759 miljoonalla yksiköllä. On kuitenkin huomattava, että vaikka myynnin määrä kasvoi 66 prosenttia vuodesta 2000 vuoteen 2001, kasvu vuodesta 2001 tutkimusajanjaksoon oli vain 6 prosenttia. (77) Yhteisön tuotannonalan keskimääräiset myyntihinnat laskivat tarkastelujakson aikana 59 prosenttia. Hintojen lasku oli erityisen voimakasta vuoden 2000 ja tutkimusajanjakson välisenä aikana, jona hinnat alenivat 36 prosenttia. (78) Kotimarkkinahintoihin vaikuttaneita tekijöitä arvioitaessa keskityttiin lähinnä vuoden 2001 ja tutkimusajanjakson välillä ilmenneeseen kysynnän laskuun sekä tuotantokustannuksiin. Koska tuetun tuonnin hinnat olivat yhteisön markkinoilla hyvin matalat, katsotaan ettei kysynnän väheneminen sinänsä vaikuttanut hintoihin merkittävästi, sillä se johtui pääasiassa Taiwanista halvoilla hinnoilla tapahtuvan tuonnin vähenemisestä, joka oli seurausta polkumyyntitoimenpiteiden käyttöönotosta. Kuten jäljempänä selitetään (katso johdanto-osan 90 kappale) tuotantokustannukset laskivat jatkuvasti vuoden 1998 ja tutkimusajanjakson välisenä aikana. Terveissä markkinaolosuhteissa tällainen kustannusten lasku vaikuttaisi tavallisesti suoraan kannattavuuteen. Näin ei kuitenkaan käynyt, sillä kuten johdanto-osan 91 kappaleessa osoitetaan, kannattavuus oli positiivinen ainoastaan kerran, vuonna 1999, ja muuten se pysyi negatiivisena tutkimusajanjakson loppuun asti. (79) Yhteisön tuotannonalan markkinaosuus kasvoi vuoden 1998 ja tutkimusajanjakson välillä 3,7 prosenttiyksikköä, ja tuona aikana sen myynti oli 13,4 prosenttia yhteisön kulutuksesta. d) Varastot (80) Yhteisössä tuotettujen CD-R-levyjen varastot kasvoivat merkittävästi vuoden 1999 loppua kohden ja vielä suuremmassa määrin vuoden 2001 lopulla. Tämä johtui siitä, että myynti kasvoi ennakoitua vähemmän. Tuotetuista CD-R-levyistä varastoitiin tutkimusajanjakson aikana jopa 15 prosenttia. >TAULUKON PAIKKA> (81) Vientiä harjoittava tuottaja väitti, että komission arvio varastojen kehityksestä ei ollut oikea, sillä lukuihin sisältyi kolmen taiwanilaisiin valmistajiin yhteydessä olevan yrityksen varastot ja kyseiset yritykset olivat kasvattaneet tuottamiensa CD-R-levyjen varastoja voidakseen absorboida valtavat määrät CD-R-levyjä, jotka tuotiin Taiwanista, ennen kuin polkumyyntitoimenpiteet otettiin käyttöön. (82) Ensiksi muistutetaan, että yksi intialaisen vientiä harjoittavan tuottajan mainitsemista yrityksistä ei sisältynyt yhteisön tuotannonalan määritelmään, koska se ei toiminut riittävästi yhteistyössä tutkimuksen yhteydessä. (83) Intialaisen vientiä harjoittavan tuottajan mainitsemista kahdesta muusta yrityksestä toisessa olivat yrityksen itsensä tuottamien CD-R-levyjen varastot vuoden 1998 ja tutkimusajanjakson välisenä aikana kaikkein pienimmät silloin, kun yritys aloitti tarkasteltavana olevan tuotteen ostot, ja yrityksen osuus yhteisön tuotannonalan varastoja kuvaavista luvuista on merkityksettömän pieni. Näin ollen yrityksen ostot eivät lisänneet keinotekoisesti yrityksen itsensä tuottamien CD-R-levyjen varastoja eivätkä ne myöskään vaikuttaneet merkittävästi yhteisön tuotannonalan varastojen kehitystä kuvaaviin lukuihin. (84) Kolmannesta yrityksestä huomattakoon, että se tuli markkinoille vasta vuonna 2000 ja että sen oli vastattava kysyntään ostotuotteilla, ennen kuin sen omat tuotantolaitokset olivat täysin toimintakuntoisia. Tätä vahvistaa se, että yrityksen kapasiteetin käyttöaste oli tarkastelujakson aikana suurimmillaan sen aloittaessa tuotteen ostot, toisin sanoen se saattoi tyydyttää mahdollisen kysynnän kasvun ainoastaan ostamillaan tuotteilla. (85) Lisäksi väitettiin, että toinen viimeksi mainituista kahdesta yrityksestä oli oma-aloitteisesti vähentänyt tuotantoaan voidakseen absorboida taiwanilaisten CD-R-levyjen ostot, jotka se oli tehnyt ennen polkumyyntitoimenpiteiden käyttöönottoa. (86) On kuitenkin syytä muistaa, että yritys aloitti ostot selvästi ennen Taiwania koskevan polkumyyntitutkimuksen vireillepanoa (eli vuonna 2000, kun tutkimuksen vireillepanoa koskeva ilmoitus julkaistiin vuonna 2001). Näin ollen on epätodennäköistä, että ostojen tarkoituksena oli välttyä polkumyyntitullien maksamiselta, ja olisi pikemminkin nähtävä, että yritys pyrki niiden avulla täydentämään samankaltaisen tuotteen tuotevalikoimaa. Sitä paitsi kyseiset ostot vähenivät 25 prosenttia vuodesta 2000 vuoteen 2001. (87) Intialainen vientiä harjoittava tuottaja väitti vielä, että vaikka yhteisön tuotannonalan varastot olivat tutkimusajanjakson aikana niinkin suuret kuin 15 prosenttia sen omasta CD-R-levyjen tuotannosta, komission asetuksessa (EY) N:o 2479/2001, jolla otettiin käyttöön Taiwania koskevat toimenpiteet, mainitaan vuodelle 2000 varastojen suuruudeksi 20 prosenttia, mikä merkitsee, että tilanne varastojen osalta olisi parantunut vuoden 2000 ja tutkimusajanjakson välisenä aikana 25 prosentilla. (88) Tältä osin todettakoon, että vaikka tilanne paranikin jonkin verran vuoden 2000 ja tutkimusajanjakson välisenä aikana, parannus jäi kauaksi vientiä harjoittavan tuottajan väittämästä 25 prosentista, ja lisäksi on korostettava, että kyseisten kahden tutkimuksen luvut eivät ole keskenään vertailukelpoisia, sillä niissä ei käytetty samaa yhteisön tuotannonalan määritelmää. (89) Kaikkien edellä esitettyjen syiden perusteella väitteet hylättiin. e) Tuotantokustannukset ja kannattavuus (90) Tuotannon kokonaisyksikkökustannukset laskivat merkittävästi (55 prosenttia) vuoden 1998 ja tutkimusajanjakson välisenä aikana. Tuotantoprosessin parannusten ja hienosäädön ansiosta yhteisön tuotannonala onnistui jatkuvasti vähentämään valmistuskustannuksia, joiden osuus CD-R-levyjen kaikista tuotantokustannuksista oli tutkimusajanjakson aikana noin 80 prosenttia. (91) Huolimatta yhteisön tuotannonalan ponnisteluista parantaa kilpailukykyä kustannuksia vähentämällä sen kannattavuus laski vuoden 1998 ja tutkimusajanjakson välisenä aikana 9 prosenttiyksikköä. Ensin kannattavuus parani vuodesta 1998 vuoteen 1999, jolloin sen todettiin olleen positiivinen. Vuonna 2000 kannattavuus laski jälleen samalle tasolle kuin vuonna 1998 (tappiota 1 prosentti), vuonna 2001 se laski edelleen 11 prosenttiyksikköä ja tutkimusajanjakson aikana tappioiden suuruudeksi todettiin 11 prosenttia. Vuoden 2000 ja tutkimusajanjakson välillä ilmennyt merkittävä kustannusten vähennys (30 prosenttia) ei siis riittänyt korvaamaan samana aikana tapahtunutta 36 prosentin hintojen laskua. >TAULUKON PAIKKA> f) Investoinnit, investointien tuotto, kassavirta ja pääoman saanti >TAULUKON PAIKKA> (92) Merkittäviä investointeja tehtiin vuonna 1998, kun yhteisön tuotannonala oli vielä käynnistysvaiheessa, sekä vuonna 1999 ja osittain vuonna 2000, jolloin oli kyseessä investointilaskelmien ajankohtana vallinneiden suotuisten markkinaolosuhteiden synnyttämä toinen investointiaalto. (93) Markkinaolosuhteiden jyrkän muutoksen ja erityisesti markkinoiden myyntihintojen laskun vuoksi monia uusia vuoden 2000 investointipäätöksiä lykättiin tai ne peruutettiin, vaikka yhteisön kulutus kasvoi edelleen. (94) Intialainen vientiä harjoittava tuottaja väitti, etteivät investointeja kuvaavat luvut olleet johdonmukaisia kasvusuuntausta ilmentävien tuotanto- ja kapasiteettilukujen kanssa. Lisäksi se väitti, että lukujen mukaan tutkimusajanjaksoa koskevat investoinnit olivat ainoastaan 14 miljoonaa euroa, vaikka eräältä laitetoimittajalta kyselylomakkeeseen saatujen julkisten vastausten perusteella jo kyseinen toimittaja oli yksin myynyt tutkimusajanjakson aikana eurooppalaisille CD-R-levyjen tuottajille laitteita 17 miljoonan euron arvosta. (95) Tässä yhteydessä muistutetaan ensinnäkin, että investoinnit ja tuotanto kehittyivät eri tavoin, koska laitteet hankittiin useita kuukausia ennen tuotannon aloittamista. Lisäksi tuotanto kasvoi myös tuotantoprosessin hienosäädön ja parannusten eikä vain uusien laitteiden ansiosta. Kapasiteetin suhteen on huomattava, että vahingon indikaattorina on käytetty teknistä tuotantokapasiteettia, joka myös vaihtelee vuodesta toiseen teknisten ongelmien ja/tai markkinanäkymiin perustuvien liiketoimintapäätösten johdosta ilman, että tällä olisi vaikutusta koneiden määrään. (96) Toiseksi toimittajan toimitiloihin suoritettu tarkastuskäynti osoitti, ettei kyselyvastauksessa ilmoitettuja lukuja voitu verrata suoraan yhteisön tuotannonalan investointeja kuvaaviin lukuihin ja että luvut olivat virheelliset, koska ensiksikin ne kattoivat yhteisön tuotannonalan tuottajien lisäksi myös eurooppalaisia asiakkaita ja toiseksi ne kuvasivat CD-R-levyjen valmistajille suuntautuneen myynnin lisäksi myös muunlaisille optisia levyjä tuottaville asiakkaille suuntautunutta myyntiä. (97) Investointien tuotto yhteisön tuotannonalan nettovoiton ja sen investointien nettokirjanpitoarvon välisenä suhdelukuna ilmaistuna noudatti kannattavuuden kehityssuuntaa ja laski vuodesta 1998 tutkimusajanjaksoon -1 prosentista -18 prosenttiin. (98) Vaikka yhteisön tuotannonalan kassavirta säilyikin positiivisena, se ei kuitenkaan riittänyt kattamaan poistoja, arvonalennuksia ja varauksia. Vuodesta 1999 kassavirta on jatkuvasti pienentynyt. (99) Tutkimuksessa todettiin, että taloudellisen tilanteen ja erityisesti heikentyneen kannattavuuden johdosta yhteisön tuotannonalan pääoman saanti vaikeutui jatkuvasti tarkastelujaksolla. g) Työllisyys, tuottavuus ja palkat >TAULUKON PAIKKA> (100) Tarkasteltavana olevan tuotteen työllistävä vaikutus yli kaksinkertaistui tarkastelujakson aikana. Tämä kasvu seurasi uuden tuotantokapasiteetin asennusta. Myös tuottavuus työntekijää kohden kasvoi jatkuvasti vuodesta 1998 tutkimusajanjakson päättymiseen, jolloin sen todettiin olleen kaksinkertainen vuoteen 1998 verrattuna. Työntekijöiden keskipalkka kasvoi tarkastelujakson aikana 29 prosenttia. h) Tuen laajuus (101) Kun otetaan huomioon Intiasta peräisin olevan tuonnin suuri määrä ja alhaiset hinnat, yhteisön tuotannonalaan kohdistuneita tuen vaikutuksia ei voida pitää vähäpätöisinä. 4. Vahinkoa koskevat päätelmät (102) Tarkastelujakson aikana Intiasta tulevan halpatuonnin määrä kasvoi merkittävästi. Sen markkinaosuus kasvoi 0 prosentista 9 prosenttiin, ja vaikka tuonnin hinnat nousivat vuosina 1998 ja 1999, ne sen jälkeen laskivat, joskaan ei vuoden 1998 tasolle. On syytä muistaa, että Intiasta peräisin olevan tuonnin kasvu ja myyntihintojen lasku olivat erityisen merkittäviä vuoden 2000 ja tutkimusajanjakson välisenä aikana. Tuona aikana tuonnin määrä kymmenkertaistui ja tuontihinnat laskivat 59 prosenttia alittaen yhteisön tuotannonalan (tappiota tuottavat) myyntihinnat tutkimusajanjakson aikana keskimäärin 17,7 prosentilla. (103) Jotkin yhteisön tuotannonalan tilanteeseen liittyvät taloudelliset indikaattorit kuten CD-R-levyjen tuotanto, asennettu tuotantokapasiteetti, kapasiteetin käyttöaste, myynnin määrä, markkinaosuus, tuotantokustannukset, työllisyys ja tuottavuus osoittivat myönteistä kehitystä tarkastelujakson aikana. Tämä suotuisa kehitys kuitenkin enemmän kuin kumoutui, kun tilanne eräiden muiden indikaattorien, kuten keskimääräisten myyntihintojen, varastojen, investointien, kannattavuuden, investointien tuoton ja kassavirran osalta, heikkeni samaan aikaan voimakkaasti. (104) Tuottavuuden kasvuun liittyneen tuotantokustannusten laskun vuoksi yhteisön tuotannonalasta tuli vuonna 1999 kannattava, mutta kustannusten jatkuva laskukaan ei riittänyt korvaamaan myyntihintojen merkittävää laskua, jonka seurauksena taloudelliset tappiot olivat tutkimusajanjakson aikana merkittävät. (105) Ottaen huomioon kaikki edellä mainitut tekijät ja erityisesti sen, että yhteisön tuotannonalaa estettiin saamasta etua kustannusten alenemisesta, että CD-R-levyihin liittyviä investointiohjelmia supistettiin merkittävästi myyntihintojen laskevan kehityksen takia ja että Intiasta tulevan tuonnin hinnat alittivat yhteisön tuotannonalan alentuneet myyntihinnat, sekä taloudelliset tappiot tutkimusajanjakson aikana, päätellään, että yhteisön tuotannonalalle on aiheutunut merkittävää vahinkoa. F. VAHINGON SYY-YHTEYS 1. Johdanto (106) Komissio on tarkastellut perusasetuksen 8 artiklan 6 ja 7 kohdan mukaisesti, onko Intiasta peräisin olevien CD-R-levyjen vientituella tapahtunut tuonti aiheuttanut vahinkoa yhteisön tuotannonalalle siinä määrin, että sitä voidaan pitää merkittävänä. Vientituella tapahtuneen tuonnin lisäksi tutkittiin myös muut tiedossa olevat tekijät, jotka saattoivat aiheuttaa samaan aikaan vahinkoa yhteisön tuotannonalalle, sen varmistamiseksi, ettei kyseisten muiden tekijöiden mahdollisesti aiheuttaman vahingon katsottaisi aiheutuneen vientituella tapahtuneesta tuonnista. (107) Syy-yhteyttä analysoitaessa on muistettava, että aiempien päätelmien mukaan Taiwanista tuleva tuonti oli aiheuttanut yhteisön tuotannonalalle merkittävää vahinkoa. Taiwania koskevassa tutkimuksessa käytetty tutkimusajanjakso oli kalenterivuosi 2000, ja Taiwanista peräisin olevaa tuontia koskevat väliaikaiset toimenpiteet otettiin käyttöön joulukuussa 2001. Intiasta tulevaa tuontia oli kuitenkin yhteisön markkinoilla huomattavia määriä vuonna 2001 ja tutkimusajanjakson aikana, toisin sanoen välittömästi Taiwania koskevaan menettelyyn liittyvän tutkimusajanjakson jälkeen. Edellä oleva huomioon ottaen on tämän tapauksen päätelmiä tarkasteltava yhdessä Taiwania koskevan menettelyn päätelmien kanssa. 2. Vientituella tapahtuneen tuonnin vaikutukset (108) CD-R-levyjen kulutus yhteisössä kasvoi jyrkästi tarkastelujakson aikana vuodesta 1998 tutkimusajanjakson päättymiseen eli 459 miljoonasta CD-R-levystä 2218 miljoonaan levyyn. Yhteisön tuotannonalan myynti kasvoi samaan tahtiin, kun taas Intiasta tuleva vientituella tapahtuva tuonti kasvoi samana aikana huomattavasti enemmän, tutkimusajanjakson aikana 196 miljoonaan yksikköön, mikä vastaa markkinaosuuden kasvua 0 prosentista 9 prosenttiin. Samana aikana yhteisön tuotannonala kasvatti markkinaosuuttaan vain 3,7 prosenttiyksikköä eli 9,7 prosentista 13,4 prosenttiin, mikä vastaa 297 miljoonan yksikön myyntiä tutkimusajanjakson aikana. Tämän lisäksi Intiasta tuleva tuonti valtasi osan markkinaosuudesta, jonka Taiwan oli menettänyt sen jälkeen, kun väliaikaiset tullit otettiin käyttöön joulukuussa 2001. (109) Vaikka Intiasta tulevan tuonnin hinnat nousivat tarkastelujakson aikana, on syytä pitää mielessä, että tämän tuonnin määrä oli merkittävä vasta vuoden 2000 lopussa, jolloin se alkoi kasvaa nopeasti. Vuodesta 2000, jolloin Intiasta tulevan tuonnin määrä nousi ensimmäisen kerran prosenttiin yhteisön kulutuksesta, tutkimusajanjaksoon, jolloin kyseinen tuonti vastasi 9 prosenttia yhteisön kulutuksesta, Intiasta tulevan tuonnin hinnat laskivat 59 prosenttia. Eurostatin lukujen mukaan Intiasta tulevan tuonnin hinnat olivat vuonna 2001 yhteisön tuotannonalan myyntihintoja 32 prosenttia alhaisemmat. Tutkimusajanjaksolla ne olivat vielä 18 prosenttia yhteisön tuotannonalan hintoja alemmat ja hinnan alittavuuden marginaalien painotettu keskiarvo oli noin 17,7 prosenttia. (110) Lisäksi on syytä muistaa, että vaikka Intiasta tulevan tuonnin hinnat nousivat vuoden 2001 ja tutkimusajanjakson välillä 17 prosenttia, se ei riittänyt tasoittamaan vuoden 2000 ja vuoden 2001 välille osunutta tavatonta 65 prosentin hinnanlaskua. Hintakehitys kaiken kaikkiaan on ollut huomattavan aleneva, ja yhteisön kulutuksen merkittävästä kasvusta huolimatta se kertoo markkinoihin kohdistuvasta kielteisestä vaikutuksesta. Hinnannousu on vähäinen myös, kun sitä verrataan määrän kasvuun (määrä kymmenkertaistui vuoden 2000 ja tutkimusajanjakson välisenä aikana), johon intialaiset viejät ylsivät vuoden 2000 hintojen ansiosta. Tämän hintakehityksen ansiosta Intiasta tuleva tuonti saavutti yhteisön markkinoista 9 prosentin markkinaosuuden kahdessa vuodessa. (111) Intialainen vientiä harjoittava tuottaja oli tästä arviosta eri mieltä ja painotti, että Intiasta tuleva tuonti alkoi olla merkittävää vasta vuoden 2000 jälkeen ja että vuoden 2000 ja tutkimusajanjakson välisenä aikana yhteisön tuotannonala kasvatti markkinaosuuttaan 5 prosenttiyksiköllä. Se myös kiisti sen, että Intian hinnat olisivat laskeneet 59 prosenttia vuoden 2000 ja tutkimusajanjakson välisenä aikana, ja väitti Eurostatin lukuihin perustuvaa arviota liian korkeaksi. Samasta syystä se kiisti hintojen laskeneen 65 prosenttia vuodesta 2000 vuoteen 2001. (112) Vaikka onkin totta, että vuoden 2000 ja tutkimusajanjakson välisenä aikana yhteisön tuotannonalan markkinaosuus kasvoi 5 prosenttiyksikköä, Intian markkinaosuus kasvoi samana aikana vielä enemmän eli 8 prosenttiyksikköä. Hinnan suhteen johdanto-osan 63 kappaleessa todetaan, että vientiä harjoittavan tuottajan hinnat laskivat vuodesta 2000 vuoteen 2001 myös asianomaisen tuottajan itsensä toimittamien lukujen perusteella ja olivat vuoden 2000 ja tutkimusajanjakson välisenä aikana hyvin lähellä Eurostatin lukuihin perustuvaa arviota. Tuottajan väite hylättiin, koska sen omien lukujen käyttö ei olisi muuttanut hintojen kehityssuuntausta merkittävästi. (113) Tämän vuoksi pääteltiin, että Intiasta yhteisön markkinoille suuntautunut tuonti painoi hintoja merkittävästi alaspäin vuodesta 2000 lähtien ja että tämä tuettu halpatuonti vaikutti erittäin haitallisesti yhteisön tuotannonalan tilanteeseen, jota kuvasivat tappiot ja niitä seuraava investointien väheneminen. 3. Muiden tekijöiden vaikutukset a) Kulutuksen kehitys (114) Tarkastelujakson aikana yhteisön kulutus kasvoi noin 1,759 miljardilla yksiköllä. Kulutuksen kehitys ei näin ollen ole vaikuttanut yhteisön tuotannonalalle aiheutuneeseen vahinkoon. b) Tuonti muista kolmansista maista (115) Tarkasteltiin myös, saattoivatko muut tekijät kuin Intiasta vientituella tapahtuva tuonti olla kokonaan tai osittain syynä yhteisön tuotannonalalle aiheutuneeseen vahinkoon ja erityisesti oliko muista maista kuin Intiasta peräisin oleva tuonti voinut vaikuttaa tuotannonalan heikkoon tilanteeseen. i) Taiwan (116) Muista maista tulevan tuonnin osalta asetuksessa (EY) N:o 1050/2002 on jo määritetty, että Taiwanista oli tuotu samankaltaista tuotetta polkumyynnillä ja että tämä tuonti oli aiheuttanut merkittävää vahinkoa yhteisön tuotannonalalle vuosien 1997 ja 2000 välillä. Tuonti Taiwanista kasvoi edelleen vuodesta 2000 vuoteen 2001, mutta väheni hiukan vuoden 2001 ja tutkimusajanjakson välillä. Taiwanista peräisin olevaa CD-R-levyjen tuontia koskeviin polkumyyntitoimenpiteisiin johtaneen polkumyynnin vastaisen menettelyn tutkimusajanjakso oli vuosi 2000, mutta koska väliaikaiset polkumyyntitullit otettiin käyttöön vasta joulukuussa 2001, ei voida sulkea pois sitä mahdollisuutta, että näitä tuotteita tuotiin Taiwanista polkumyynnillä myös vuonna 2001 joulukuuhun asti ja että tämä tuonti näin ollen vaikutti yhteisön tuotannonalalle aiheutuneeseen vahinkoon vuoden 2000 ja tutkimusajanjakson osan välillä. (117) Yhteistyössä toimiva intialainen vientiä harjoittava tuottaja väitti, että hinta yhteisön markkinoilla määräytyy taiwanilaisten tuottajien mukaan ja että intialainen yritys joutuu mukautumaan tähän hintaan. Intiasta peräisin olevan tuonnin hinnat ovat kuitenkin laskeneet siinä määrin, että tämä tuonti pystyi Taiwanista peräisin olevan tuonnin aiheuttamasta kilpailusta huolimatta saavuttamaan vuoden 2000 ja tutkimusajanjakson välillä 8 prosentin markkinaosuuden ja valtaamaan osan markkinaosuudesta, jonka Taiwan menetti vuoden 2001 ja tutkimusajanjakson välillä. Avoimilla markkinoilla, joilla hinnat ovat joustavat, Intiasta tulevan tuonnin alhaisilla hinnoilla oli merkittävä vaikutus hinnanmuodostukseen yhteisössä. Näin ollen, vaikka tuonti Taiwanista vaikutti yhteisön markkinoihin tarkastelujaksolla ainakin joulukuuhun 2001 asti, sen merkitys ei ollut niin suuri, että se olisi poistanut syy-yhteyden vientituella Intiasta tapahtuneen tuonnin ja yhteisön tuotannonalan kärsimän vahingon väliltä. (118) Sama yritys väitti, että hinnanlasku vuonna 2001 johtui Taiwanista peräisin olevien CD-R-levyjen valtavasta tuontimäärästä vuoden 2001 viimeisellä neljänneksellä, mihin puolestaan vaikutti polkumyyntitullien käyttöönoton todennäköisyys Taiwanista tulevassa tuonnissa ja se, että taiwanilaiset viejät lähettivät suuria määriä CD-R-levyjä, jotka olivat kehittymättömien teknisten ominaisuuksiensa vuoksi jäämässä vanhanaikaisiksi. Tätä asia tarkasteltiin ja perustana käytettiin Eurostatin kuukausitilastoja. Eurostatin tonnimääräisten lukujen perusteella kuukausittaiset tuontimäärät Taiwanista syyskuun ja joulukuun 2001 välillä olivat kaksinkertaiset verrattuna viiden aiemman kuukauden, eli huhti-elokuun 2001, kuukausittaisiin tuontimääriin. Yksikkömääriksi muunnettujen Eurostatin lukujen perusteella Taiwanista yhteisöön kuukausittain tuotujen CD-R-levyjen määrä oli syys-joulukuussa 2001 72 prosenttia suurempi kuin huhti-elokuussa 2001. Yksikköhinnan todettiin kuitenkin olleen vuoden 2001 neljän viimeisen kuukauden aikana keskimäärin 15 prosenttia korkeampi kuin huhti-elokuussa 2001. Vaikka tuontimäärä siis kasvoi syys-joulukuussa 2001, tuonti tapahtui myös korkeammin hinnoin. Määrän kasvu syys-joulukuussa 2001 ei näin ollen katkaise syy-yhteyttä vientituella Intiasta tapahtuneen tuonnin ja yhteisön tuotannonalan kärsimän vahingon väliltä. Intialainen yhteistyössä toiminut tuottaja väitti myös, että Taiwanista tulevan tuonnin tuotevalikoima oli muuttunut äkillisesti syyskuussa 2001 ja että irtotuotteiden osuus oli yli kaksinkertaistunut pakattujen tuotteiden kustannuksella, mikä johti suurempiin määriin ja alhaisempiin yksikköhintoihin. Tämä väite vaikuttaa perusteettomalta sikäli, että sama yritys väitti Taiwanista tulevan tuonnin määrän kasvaneen, koska haluttiin purkaa vanhanaikaisiksi jäämässä olleiden tuotteiden varastoja. Näin ollen kyseiset tuotteet on täytynyt valmistaa ja myydä ennen syyskuuta 2001, ja jos tuotteiden pakkaamisessa todella tapahtui muutos, tämä on todennäköisesti alkanut muutamaa kuukautta ennen syyskuuta 2001. Tärkeintä kuitenkin on, ettei tällaisesta viennin koostumuksen muutoksesta ole esitetty näyttöä. Tämän vuoksi väite hylättiin. ii) Muut kolmannet maat (119) Muista maista kuin Taiwanista ja Intiasta tulevan tuonnin määrä kasvoi vuoden 1998 ja tutkimusajanjakson välillä vain hiukan (3 prosenttia). Intian ja Taiwanin lisäksi muut keskeiset viejämaat ovat Japani, Hongkong, Sveitsi, Kiina ja Singapore, joiden yhteinen markkinaosuus tutkimusajanjaksolla oli vain 10 prosenttia. (120) Erityisesti Japanista tuleva tuonti, joka on perinteisesti ollut merkittävää ottaen huomioon, että CD-R-levyjen tuotantoprosessin keksivät kaksi japanilaista yritystä (Sony ja Tai Yhden, yhdessä Philipsin kanssa), väheni 20 prosenttia ja Japani jäi tutkimusajanjakson aikana yhteisön markkinoilla kolmanneksi tärkeimmäksi tuontimaaksi. Tuonti Japanista oli paljon vähäisempää kuin Taiwanista ja Intiasta peräisin oleva tuonti. >TAULUKON PAIKKA> (121) Muista kolmansista maista kuin Taiwanista ja Intiasta peräisin olevan tuonnin markkinaosuus supistui 39 prosenttiyksikköä vuodesta 1998 tutkimusajanjaksoon, jolloin se oli 11 prosenttia. Näin ollen tuonti näistä maista ei voinut katkaista syy-yhteyttä vientituella tapahtuneen tuonnin ja yhteisön tuotannonalalle aiheutuneen vahingon väliltä. >TAULUKON PAIKKA> Niistä kolmansista maista, joihin ei sovelleta polkumyyntitoimenpiteitä, peräisin olevan tuonnin hinnat laskivat vuoden 1998 ja tutkimusajanjakson välillä 22 prosenttia, joskin hintakehityksen suunta vaihtelee maittain. Vaikka tietyistä kolmansista maista tulevan tuonnin keskimääräiset hinnat vaikuttavat alhaisemmilta kuin Intialaisten tuottajien hinnat, Intiasta tulevan tuonnin hinnat ovat keskimäärin 34 prosenttia muista kolmansista maista kuin Taiwanista peräisin olevan tuonnin keskimääräisiä hintoja alemmat. Kun tarkastellaan Hongkongista, Sveitsistä ja Kiinasta peräisin olevan tuonnin keskihintoja, joiden todettiin olleen tutkimusajanjaksolla Intiasta tulevan tuonnin hintoja alhaisemmat, on syytä huomata, että Intiasta tulevan tuonnin määrä on 5-6 kertaa suurempi kuin yhdestäkään kolmesta asianomaisesta maasta tulevan tuonnin määrä. Lisäksi muistutetaan, että viimeksi mainittujen maiden markkinaosuus tarkastelujakson aikana oli pieni ja niistä kunkin markkinaosuus tutkimusajanjaksolla oli 2 prosenttia, mikä ei Taiwanin ja Intian tuontimäärien valossa riitä vaikuttamaan yhteisön markkinoihin. >TAULUKON PAIKKA> c) Yhteisön tuotannonalan vientitoiminta >TAULUKON PAIKKA> (122) Viennin määrä kasvoi tarkastelujakson aikana. Vuodesta 2000 lähtien se kuitenkin pysyi vakaana. Koska CD-R-levyjen vienti kolmansiin maihin oli yhteisön tuotannonalalle koko ajan varsin vähäistä toimintaa (tutkimusajanjakson aikana sen osuus etuyhteydettömille asiakkaille tapahtuneesta tuotannonalan tuottamien CD-R-levyjen myynnistä oli 9 prosenttia), pidetään epätodennäköisenä, että vienti olisi vaikuttanut yhteisön tuotannonalalle aiheutuneeseen vahinkoon. d) Hankinnat muista kolmansista maista (123) Olisi muistettava, ettei yhteisön tuotannonala tuonut tarkasteltavana olevaa tuotetta Intiasta tarkastelujakson aikana. (124) Tutkimus osoitti, että yhteisön tuotannonala oli tarkastelujakson aikana hankkinut CD-R-levyjä muista lähteistä vastatakseen markkinakysyntään. Vuonna 1998 ostojen osuus kokonaismyynnistä oli 40 prosenttia, mutta laski tutkimusajanjaksolla 31 prosenttiin. (125) Lisäksi todettiin, että hankittujen CD-R-levyjen määrä väheni verrattuna yhteisön tuotannonalan omaan tuotantoon. Koska lisäksi yhteisön tuotannonala myi sekä tuottamansa että ostamansa CD-R-levyt samalla hinnalla eikä osoitettu, että yhteisön tuotannonalan maksamat hinnat olisivat olleet tuotantokustannuksia korkeammat, ei yhteisön tuotannonalalle aiheutuneeseen vahinkoon voinut vaikuttaa merkittävästi se, että tuotannonala oli aikaisemmin ostanut jonkin verran CD-R-levyjä eikä tuottanut niitä itse. (126) Hankinnat tehtiin pääasiassa tuotantokapasiteetin ajoittaisten puutteiden vuoksi, erityisesti koska yksi yhteisön tuotannonalan määritelmään sisällytetty yritys tuli CD-R-levyjen markkinoille vasta vuonna 2000 ja joutui tyydyttämään kysynnän muualta hankkimillaan tuotteilla, kunnes sai tuotantolaitoksensa täysin toimintaan. Hankinnat voidaan myös nähdä seurauksena osakeomistussuhteista joidenkin yhteisön tuotannonalaan kuuluvien yritysten ja kolmansien maiden yritysten välillä. (127) Edellä esitetyt perusteella yhteisön tuotannonalan muista maista kuin Intiasta suorittamat ostot eivät riitä katkaisemaan syy-yhteyttä Intiasta vientituella tapahtuneen tuonnin ja yhteisön tuotannonalalle aiheutuneen vahingon väliltä. (128) Intialaisen vientiä harjoittavan tuottajan väitteen mukaan se, että ostojen osuus oli 31 prosenttia yhteisön tuotannonalan kokonaismyynnistä, oli ristiriidassa väitteen kanssa, jonka mukaan yhteisön tuotannonala on elinkelpoinen. Se muistutti, että Taiwania koskevassa polkumyyntitutkimuksessa ostojen osuus oli vuonna 2000 vain 22,1 prosenttia. (129) Tässä palautetaan kuitenkin mieliin, ettei yhteisön tuotannonalalla tarkoiteta tässä tutkimuksessa samaa kuin Taiwania koskevassa tutkimuksessa. Tässä tutkimuksessa yhteisön tuotannonalaan sisältyi kaksi yritystä, joilla on osakeomistussuhteita ulkomaisten yritysten kanssa, mutta ne eivät sisältyneet tuotannonalan määritelmään Taiwania koskevassa tutkimuksessa. Lisäksi muistutetaan, että Taiwania koskevassa tutkimuksessa ostojen osuus oli vuonna 1998 44 prosenttia ja vuosien 1997 ja 2000 välillä keskimäärin 33 prosenttia. Näin ollen ostot olivat tässä tutkimuksessa samaa suuruusluokkaa kuin Taiwania koskevassa tutkimuksessa. (130) Edellä esitetyn mukaisesti ostotuotteet myydään joka tapauksessa samalla hinnalla kuin oman tuotannon CD-R-levyt, eivätkä ne ole voineet vaikuttaa yhteisön tuotannonalalle aiheutuneeseen vahinkoon. e) Muiden tiedontallennusvälineiden aiheuttama kilpailu (131) Tutkimus osoitti, että muiden tiedontallennusvälineiden, kuten DVI- ja/tai CD-R-levyjen, aiheuttama kilpailu oli tutkimusajanjakson aikana vielä hyvin vähäistä, eikä sillä ollut merkittävää vaikutusta tarkasteltavana olevan tuotteen myyntihintoihin. f) Maailmanlaajuinen ylikapasiteetti (132) Tarkasteltiin myös, oliko maailmanlaajuinen ylikapasiteetti voinut aiheuttaa vahinkoa yhteisön tuotannonalalle. Vaikka tunnustetaan, että maailmanlaajuisesti CD-R-levyjen tarjonta tarkastelujakson aikana ylitti kysynnän, on syytä muistaa, että yhteisön tuotannonala oli edelleen suuntautunut lähinnä yhteisön markkinoille, joilla kapasiteetti oli vielä kysyntää pienempi. Tämän vuoksi on epätodennäköistä, että maailmanlaajuinen ylikapasiteetti olisi aiheuttanut vahinkoa yhteisön tuotannonalalle. Jos se kuitenkin katsottaisiin yhdeksi syyksi yhteisön tuotannonalalle aiheutuneeseen vahinkoon, on huomattava, että tutkimus osoitti maailmanlaajuista ylikapasiteettia olleen jo vuosina 1999-2001, jolloin intialainen yritys tuli markkinoille aloittaen tuotannon valtavalla kapasiteetilla. Näin ollen Intiasta yhteisön markkinoille tulevan tuonnin valtava kasvu heikensi tilannetta markkinoilla. g) Valtiontuen takaisinmaksaminen (133) Intialainen vientiä harjoittava viejä on väittänyt, että yhden valituksen tekijän toiminnan kannattamattomuus saattoi johtua siitä, että se oli velvoitettu 21 päivänä kesäkuuta 2000 tehdyllä komission päätöksellä valtiontuista, jotka Saksa on myöntänyt Thüringenin osavaltioon sijoittautuneelle CDA Compact Disc Albrechts GmbH:lle(7) maksamaan takaisin saamansa valtiontuen. On kuitenkin syytä huomata, että kyseinen komission päätös ei vaikuta johdanto-osan 91 kappaleessa ilmoitettuihin ja tarkastelussa käytettyihin lukuihin. Jos valtiontuen takaisinmaksaminen otettaisiin huomioon, asianomaisen yrityksen taloudellinen tilanne olisi ollut vielä huonompi. h) Rojaltit (134) Rojaltit muodostavat osan tuotantokustannuksista, ja näin ollen ne vaikuttavat kaikkien CD-R-levyjä tuottavien toiminnan kannattavuuteen. Ensiksi on kuitenkin huomautettava, että sekä vientiä harjoittava tuottaja että yhteisön tuotannonalan tuottajat ovat saanet asianmukaiset luvat patentin haltijoilta ja niiden on maksettava rojalteja. Tämä ei siis sinänsä voi selittää hintaeroja intialaisten CD-R-levyjen ja yhteisön tuotannonalan tuottamien levyjen välillä eikä yhteisön tuotannonalan taloudellisia tappioita. Toiseksi, yhteisön tuotannonalan toiminnan kannattavuus oli noin 20 prosenttia vuonna 1999 eli ajankohtana, jolloin rojalteja jo maksettiin mutta vientiä harjoittava tuottaja ei vielä ollut aloittanut vientiä yhteisöön. Rojaltit eivät siis sinänsä ole voineet aiheuttaa vahinkoa. Lisäksi rojaltien samoin kuin minkä tahansa muun CD-R-levyjen tuotantoon liittyvän kustannuserän kohdalla se seikka, että tuettu tuonti painoi hintoja alas, on voinut estää yhteisön tuotannonalaa siirtämästä asianomaisia kustannuksia kuluttajien maksettavaksi. Tässä tapauksessa kysymys oli kuitenkin vahingon seurauksesta eikä sen aiheuttajasta. Edellä esitetyn perusteella rojaltien maksun ei voida katsoa katkaisseen syy-yhteyttä tuetun tuonnin ja yhteisön tuotannonalalle aiheutuneen vahingon väliltä. i) Muut tekijät (135) Eräät osapuolet väittivät, että vahinko saattoi johtua määräävän aseman väärinkäytöstä. Väitettä ei ole kuitenkaan vahvistettu kilpailuviranomaisten suorittamaan tutkimukseen perustuvalla virallisella päätöksellä eikä sitä näin ollen voida hyväksyä. (136) Intialainen vientiä harjoittava tuottaja väitti, ettei CD-R-levyjen tuotanto yhteisössä ole kannattavaa korkeiden tuotantokustannusten ja erityisesti korkeiden työvoimakustannusten vuoksi. Muistutettakoon, että yhteisön tuotannonalan yksikkökohtaiset tuotantokulut laskivat 59 prosenttia vuoden 1998 ja tutkimusajanjakson välillä ja että yhteisön tuotannonala toimi kannattavasti vuonna 1999, jolloin kyseinen intialainen yritys ei vielä ollut yhteisön markkinoilla ja jolloin yhteisön tuotannonalan tuotantokustannukset olivat 68 prosenttia korkeammat kuin tutkimusajanjakson aikana. Lisäksi muistutetaan, että tuotantoprosessi on sama yhteisössä ja Intiassa, varsinkin kun intialainen tuottaja käyttää eurooppalaisia laitteita ja myös joitakin yhteisöstä tuotuja raaka-aineita. Työvoimakustannusten erojen suhteen tutkimus osoitti, että CD-R-levyjen tuotanto on pääomavaltainen ala, mutta koska tuotanto on täysin automatisoitu, se ei vaadi kovin paljon työvoimaa. Työvoimaa tarvitaan ainoastaan tuotantoprosessin viimeisessä vaiheessa eli pakkauksessa, mutta tällöinkin tarve on vähäinen. Lisäksi muistutetaan, että yhteisön tuotannonalan työntekijöiden tuottavuus kaksinkertaistui tarkastelujakson aikana. Lopuksi on pantava merkille, että jotkin taiwanilaiset yritykset alkoivat tuottaa CD-R-levyjä yhteisössä vasta hiljattain, mitä voitaneen pitää osoituksena siitä, että tuotanto yhteisössä voi olla elinvoimaista ja kannattavaa työvoimakustannuksista huolimatta, kunhan terve kilpailu palautetaan yhteisön markkinoille. Tämän vuoksi väite hylättiin. Kyseinen yritys väitti myös, että hinnanlasku yhteisön markkinoilla johtui siitä, että CD-R-levyjen tuotanto oli saapunut elinkaaressaan kypsään vaiheeseen, jolle on tyypillistä hintojen ja tuotantokustannusten lasku sekä uusien kilpailijoiden tulo markkinoille. Vaikka CD-R-levyjen tuotannon elinkaari saattaakin osittain selittää hintojen laskun, tutkimuksen aikana ilmeni, että Intiasta tuleva halpatuonti on vaikuttanut merkittävästi markkinoihin, joille oli ominaista avoimuus ja hintojen joustavuus. (137) Intialainen yhteistyössä toimiva vientiä harjoittava tuottaja väitti myös, että yhteisön tuotannonala tuli CD-R-levyjen markkinoille liian myöhään eli ajankohtana, jolloin myyntihinnat olivat jo laskussa. Olisi muistettava, että kyseinen intialainen yritys itse aloitti CD-R-levyjen tuotannon paljon myöhemmin kuin yhteisön tuotannonala, joten loogisesti sillä olisi pitänyt olla vielä suurempia vaikeuksia tulla markkinoille aikana, jolloin hinnat olivat jo alhaalla ja kaikki kilpailijat olivat jo ohittaneet käynnistysvaiheen. Tämän vuoksi väite hylättiin. (138) Sama intialainen yritys väitti, että yhteisön tuotannonala on liian hajanainen eikä pysty saavuttamaan suurtuotannon etuja tuotantoyksiköiden pienen koon vuoksi. On kuitenkin syytä panna merkille, että niistä kahdesta yrityksestä, joita intialainen tuottaja piti suurimpina ja näin parhaiten suurtuotannon etuihin yltävinä, toinen tuki valitusta ja toimi yhteistyössä tutkimuksessa, ja sen todettiin kärsineen vahinkoa kuten muutkin yhteisön tuotannonalaan kuuluvat tuottajat. Väitteitä, jotka koskivat suurtuotannon etuja ja/tai intialaisen vientiä harjoittavan tuottajan parempia ehtoja raaka-ainehankinnoissa, ei voitu vahvistaa raaka-aineiden ja/tai laitteiden toimittajilta tarkastuskäynneillä saatujen tietojen perusteella. Näin ollen suurtuotannon etuja koskeva väite hylättiin. (139) On vielä huomattava, että yhteisön tuotannonala on yhä nuori, sillä kuten asetuksessa (EY) N:o 2479/2001 todetaan, se aloitti toimintansa vasta vuonna 1997. Se on kärsinyt alusta alkaen vahinkoa, ensin Taiwanista polkumyynnillä tapahtuneen tuonnin johdosta, kuten edellä mainitussa asetuksessa todetaan, ja sittemmin Intiasta peräisin olevan tuonnin aiheuttaman hintapaineen vuoksi. 4. Syy-yhteyttä koskevat päätelmät (140) Edellä esitetyn vuoksi päätellään, että yhteisön tuotannonalalle aiheutunut merkittävä vahinko, joka ilmenee myyntihintojen, investointien, investointien tuoton ja kassavirran laskuna sekä merkittävinä tappioina, on johtunut tarkasteltavana olevasta tuetusta tuonnista. Muiden tekijöiden, kuten Taiwanista peräisin olevan tuonnin tai tarkasteltavana olevan tuotteen elinkaaren, vaikutus yhteisön tuotannonalan myyntihintojen laskuun oli vain osittainen eikä poista syy-yhteyttä vientituella Intiasta tapahtuneen tuonnin ja yhteisön tuotannonalalle aiheutuneen vahingon väliltä. (141) Ottaen huomioon edellä esitetty tarkastelu, jossa on asianmukaisesti erotettu kaikkien tiedossa olevien tekijöiden vaikutus yhteisön tuotannonalan tilanteeseen tuetun tuonnin haitallisesta vaikutuksesta, vahvistetaan että kyseiset muut tekijät eivät kumoa sitä tosiseikkaa, että määritetyn vahingon on katsottava johtuvan tuetusta tuonnista. G. YHTEISÖN ETU 1. Alustavat huomiot (142) Tutkittiin, olisiko vahingollisia tukia koskevista päätelmistä huolimatta olemassa pakottavia syitä, joiden perusteella olisi pääteltävä, että toimenpiteiden käyttöönotto ei tässä tapauksessa olisi yhteisön edun mukaista. Tätä varten tarkasteltiin kaikki toimitetut tiedot huomioon ottaen perusasetuksen 31 artiklan 1 kohdan mukaisesti mahdollisten toimenpiteiden ja myös niiden toteuttamatta jättämisen vaikutuksia kaikkiin niihin etuihin, joihin tämä menettely vaikuttaa. (143) Jotta toimenpiteiden käyttöönoton tai siitä luopumisen todennäköistä vaikutusta voitaisiin arvioida, kaikilta asianomaisilta osapuolilta pyydettiin tietoja. Kyselylomakkeet lähetettiin viidelle valituksen tehneelle yhteisön tuottajalle, 18 muulle yritykselle, joiden myös tiedetään toimivan tuottajina yhteisössä, yhdelle kuluttajajärjestölle ja yhdeksälle varhaisemman jalostusasteen teollisuudessa toimivalle yritykselle (toimittajat). Viiden valituksen tehneen yhteisön tuottajan lisäksi neljä muuta tuottajaa antoi tyydyttävän vastauksen. Neljä toimittajaa vastasi kyselylomakkeeseen ja kuluttajajärjestö esitti näkökantansa. (144) Koska tuojia on yhteisössä paljon ja jotta komissio saattoi päättää otannan tarpeellisuudesta, kaikkia etuyhteydettömiä tuojia tai niiden puolesta toimivia edustajia pyydettiin ilmoittautumaan 15 päivän kuluessa menettelyn aloittamisesta ja toimittamaan perustiedot tuonnistaan yhteisön markkinoille ja jälleenmyynnistään näillä markkinoilla. Kaksi yritystä ilmoittautui ja toimitti pyydetyt tiedot. Näille kahdelle yritykselle lähetettiin täytettäviksi kyselylomakkeet. Kumpikaan ei kuitenkaan palauttanut kyselylomaketta. (145) Yhteisön etua koskeva tarkastelu suoritettiin kyseisten vastausten ja näkökantojen perusteella. 2. Yhteisön tuotannonalan etu (146) On syytä muistaa, että yhteisön tuottajat kärsivät jo aiemmin merkittävää vahinkoa Taiwanista peräisin olevien CD-R-levyjen tuonnin vuoksi, kuten asetuksessa (EY) N:o 1050/2002 esitetään. Vuonna 2000 viisi eurooppalaista tuottajaa lopetti kokonaan CD-R-levyjen tuotannon, ja kaksi muuta teki samoin vuonna 2001. (147) Yhteisön tuotannonala oli aikaisemmin elinvoimainen ja pystyisi tyydyttämään suuremmankin osan markkinoiden kysynnästä tämän tuotteen osalta, joka on lukuisten tietokoneenkäyttäjien perustallennusväline. (148) On myös muistettava, että kokonaisuudessaan tiedontallennusvälineiden tuotanto on yhteisölle teknologisesti merkittävä ala. Yhteisön tuotannonalan käyttämä tuotantotekniikka ja sen hankkima kokemus CD-R-levyjen tuotannossa on luonut ja luo jatkossakin perustaa uusille innovaatioille muiden tiedontallennusvälineiden valmistuksessa. Elinkykyisyyden säilyttäminen CD-R-levyjen markkinoilla on yhteisön tuotannonalalle taloudellinen perusta muiden tiedontallennusvälineiden kasvaville markkinoille osallistumiselle. Tarkasteltavana olevan tuotteen ja muiden tiedontallennusvälineiden, kuten CD-RW- ja DVD-levyjen, myynnin välillä on todellakin merkittävää synergiaa. Tämän vuoksi on yhteisön tuotannonalalle erittäin tärkeää, että se voi tarjota asiakkailleen tarkasteltavana olevaa tuotetta ja laajentaa tuotevalikoimaansa. (149) Yhteisön tuotannonalan tilanteesta ja erityisesti sille aiheutuneista tappioista johdanto-osan 102-105 kappaleessa esitetyt päätelmät huomioon ottaen katsotaan, että jos vahingollisia tukia vastaan ei toteuteta toimenpiteitä, yhteisön tuotannonalan taloudellinen tilanne heikkenee todennäköisesti entisestään ja tuotanto yhteisössä todennäköisesti vähenee, jolloin käyttäjät/kuluttajat tulevat merkittävässä ja yhä kasvavassa määrin riippuvaisiksi tuonnista. (150) Jollei tämän menettelyn yhteydessä toteuteta lopullisia toimenpiteitä, pahenee yhteisön tuotannonalan jo heikkenevä tilanne, jolle ovat ominaisia tappiot ja investointien vähentyminen. Samoin toimenpiteiden toteuttamatta jättäminen heikentäisi Taiwanista peräisin olevan saman tuotteen tuontiin sovellettavien polkumyyntitoimenpiteiden tehokkuutta. Tuotannonalan toiminnan jatkuvuus on näin vaarantunut selvästi. Jos tuotannonala joutuu lopettamaan tuotantonsa, yhteisö tulee lähes kokonaan riippuvaiseksi yhteisön ulkopuolisista toimituslähteistä tällä nopeasti kehittyvällä ja teknologiselta merkitykseltään kasvavalla alalla. Tasoitustoimenpiteiden käyttöönoton tavoitteena on palauttaa terveet kilpailuolosuhteet yhteisön markkinoille, mikä olisi yhteisön tuotannonalan edun mukaista, koska se on osoittanut olevansa kärsimästään vahingosta huolimatta periaatteessa elinkelpoinen. (151) Ainoastaan tasoitustullit yhdistettynä tuotantokustannusten vähentämiseen tähtääviin yhteisön tuotannonalan omiin ponnisteluihin voivat auttaa tuotannonalaa toipumaan taloudellisista tappioista, mikä on edellytys sille, että se voi osallistua muiden tiedontallennusvälineiden kasvaville markkinoille. 3. Muiden yhteisön tuottajien edut (152) Ne kolme yhteisön tuottajaa, joiden ei katsottu kuuluvan yhteisön tuotannonalaan, puolsivat tasoitustullien käyttöönottoa. 4. Yhteisön toimittajien edut (153) Kuten johdanto-osan 143 kappaleessa esitetään, yhdeksän intialaisen vientiä harjoittavan tuottajan ja/tai yhteisön tuotannonalan toimittajaa toimitti komissiolle kirjeen ja väitti, että mahdolliset toimenpiteet olisivat vastoin niiden etua. Niille lähetettiin kyselylomake, jotta voitaisiin arvioida perusteellisemmin vaikutuksia, joita toimenpiteistä todennäköisesti kohdistuisi niiden liiketoimintaan. Vain neljä yritystä vastasi, ja ne olivat tasoitustullien käyttöönottoa vastaan. (154) Tutkimus osoitti kuitenkin, että eurooppalaisten CD-R-levyjen valmistajien osuus yhteistyössä toimineiden toimittajien liikevaihdosta oli merkittävä. Näin ollen on todennäköistä, että jos yhteisön tuotannonala supistuu ja/tai heikkenee yhtään nykyisestään, se vaikuttaa kielteisesti työllisyyteen ja investointeihin itse alalla, minkä lisäksi sillä voi olla kerrannaisvaikutuksia tuotannonalan raaka-aine- ja laitetoimittajiin. Lisäksi tutkimus osoitti, ettei Taiwanista peräisin olevan tarkasteltavana olevan tuotteen tuonnissa käyttöön otetuilla polkumyyntitoimenpiteillä, jotka ovat suuruudeltaan noin kaksinkertaiset tässä tutkimuksessa ehdotettuihin tasoitustulleihin verrattuna, ole ollut merkittävää vaikutusta toimittajiin. (155) Lisäksi vientiä harjoittava tuottaja väitti, että tuki, jota vastaan tämä asetus on suunnattu, hyödytti eurooppalaisia tuotantohyödykkeiden toimittajia. Yrityksen mukaan tasoitustullien käyttöönotto johtaisi tilausten peruuttamiseen, millä olisi vakavat seuraukset eurooppalaisille laitetoimittajille. (156) Tältä osin muistutetaan, että kun lopullisista päätelmistä ilmoitettiin kaikille asianomaisille osapuolille, ei yksikään yhteistyössä toimineista toimittajista kiistänyt edellä esitettyä päätelmää eli sitä, että eurooppalaisten CD-R-levyjen valmistajien osuus yhteistyössä toimivien toimittajien liikevaihdosta oli merkittävä ja että yhteisön tuotannonalan supistuminen ja/tai heikkeneminen nykyisestään johtaisi kerrannaisvaikutuksiin tuotannonalan raaka-aine- ja laitetoimittajien keskuudessa. Toisaalta, kuten edellä esitetään, tasoitustulli ei todennäköisesti vaikuttaisi merkittävässä määrin suoraan toimittajien toimintaan. 5. Tuojien etu (157) Yksikään etuyhteydetön tuoja ei toiminut tutkimuksen yhteydessä yhteistyössä. (158) Se, että tuojat eivät ole olleet yhteistyössä, johtaa tässä tapauksessa siihen päätelmään, ettei toimenpiteiden käyttöönotolla olisi merkittävää vaikutusta CD-R-levyjen etuyhteydettömien tuojien ja kauppiaiden tilanteeseen yhteisössä. 6. Käyttäjien ja kuluttajien etu (159) CD-R-levyjen suurkäyttäjiin kuuluu levyjen kopiointia harjoittavia yrityksiä ja loppukäyttäjiä. Kopioinnin harjoittajat eivät ole esittäneet näkemyksiään tässä tutkimuksessa. Näin ollen katsotaan, että tähän alaan mahdollisesti kohdistuva kustannusten nousu jäisi vähäiseksi kokonaiskustannuksiin verrattuna. (160) Toimenpiteiden toteuttamatta jättäminen vaarantaisi vakavalla tavalla yhteisön tuotannonalan elinkelpoisuuden; tuotannonalan häviäminen vähentäisi tarjontaa ja kilpailua, mikä koituisi kopioinnin harjoittajien ja kuluttajien haitaksi. (161) Kuluttajien osalta otettiin yhteyttä Euroopan Kuluttajaliittoon (BEUC), joka esittikin näkökantansa asiasta. Vaikka kyseinen järjestö vastustikin tullien käyttöönottoa, se ei toimittanut näyttöä siitä, että Taiwanista peräisin olevia CD-R-levyjä koskevien polkumyyntitullien käyttöönotolla olisi ollut merkittäviä seurauksia kuluttajien kannalta. Kaikkein pahimmassakin tapauksessa, jossa tasoitustullit siirrettäisiin kokonaan kuluttajien maksettavaksi, Intiasta peräisin olevien CD-R-levyjen hinta nousisi alle kolme eurosenttiä levyltä. Kun otetaan huomioon yhteisön markkinoilla vuodesta 1998 lähtien tapahtunut hintojen lasku sekä ehdotettujen toimenpiteiden taso, toimenpiteillä ei ennakoida olevan merkittäviä vaikutuksia loppukäyttäjien kannalta edes viimeksi kuvatussa tilanteessa. (162) Olisi myös syytä huomata, ettei ole viitteitä siitä, että avoimien ja oikeudenmukaisten olosuhteiden palauttaminen markkinoille estäisi yhteisön ulkopuolisten maiden tuottajia kilpailemasta yhteisön markkinoilla ja heikentäisi näin laatua ja vähentäisi tarjonnan monipuolisuutta. Vaikka onkin totta, ettei yhteisön tuotanto nykyisellään riitä tyydyttämään tarkasteltavana olevan tuotteen kysyntää, tasoitustoimenpiteet poistaisivat silti vain vientituen aiheuttaman kilpailun vääristymisen eivätkä siis estäisi kysynnän tyydyttämistä yhteisön ulkopuolisista maista oikeudenmukaisin hinnoin tuotavilla tuotteilla. Silloin kun tasoitustoimenpiteiden taso vastaa tukimarginaalia mutta on alhaisempi kuin vahingon kokonaan poistava taso, poistetaan ainoastaan viejien hintaedun epäterve osatekijä. (163) Tarkasteltavana olevaa tuotetta voidaan myös tuoda edelleen muista maista. On myös syytä panna merkille, että niiden maiden markkinaosuus, joita tasoitustoimenpiteet eivät koske, saattaisi tulevaisuudessa kasvaa, koska ilman vientitukea vievien maiden on ollut aiemmin vaikeampaa toimittaa CD-R-levyjä yhteisön markkinoille Intian ja Taiwanin tuottajien aiheuttaman kovan hintapaineen vuoksi. Tästä syystä on erittäin todennäköistä, että ilman vientitukea vievät maat lisäävät yhteisön markkinoille suuntautuvaa vientiään, jos terve kilpailu palautetaan. (164) Tämä näyttää osoittavan, ettei toimenpiteiden käyttöönotto vaikuttaisi epäoikeudenmukaisesti käyttäjiin eikä kuluttajiin. 7. Yhteisön etua koskevat päätelmät (165) Edellä todetun perusteella päätellään, ettei lopullisten tasoitustoimenpiteiden käyttöönotto olisi yhteisön edun vastaista. H. LOPULLISET TASOITUSTOIMENPITEET 1. Vahingon korjaava taso (166) Tukea, vahinkoa, syy-yhteyttä ja yhteisön etua koskevat päätelmät huomioon ottaen olisi otettava käyttöön lopulliset toimenpiteet, jotta tuettu tuonti ei aiheuttaisi yhteisön tuotannonalalle enempää vahinkoa. (167) Lopullisten toimenpiteiden tason määrittämisessä on otettu huomioon sekä todettu tukimarginaali että yhteisön tuotannonalalle aiheutuneen vahingon vakavuus. (168) Lopulliset toimenpiteet olisi otettava käyttöön riittävän tasoisina sen varmistamiseksi, että kyseisen tuonnin aiheuttama vahinko poistuu, mutta todettua tukimarginaalia ei ylitetä. Tullin määrää laskettaessa katsottiin, että vahingollisten tukien vaikutukset poistavan tullin määrän olisi oltava sellainen, että yhteisön tuotannonala voisi sen avulla kattaa kustannuksensa ja saada sellaisen ennen veroja lasketun kokonaismyyntivoiton, joka voitaisiin kohtuudella saada myytäessä samankaltaista tuotetta yhteisön markkinoilla tavanomaisissa kilpailuolosuhteissa eli tuetun tuonnin puuttuessa. Tässä laskelmassa käytettiin samaa ennen veroja laskettua voittomarginaalia kuin Taiwania koskevassa polkumyynnin vastaisessa menettelyssä eli 8 prosenttia liikevaihdosta. (169) Tämän jälkeen määritettiin tarvittava hinnankorotus vertaamalla hinnan alittavuuden laskemisessa määritettyä painotettua keskimääräistä tuontihintaa yhteisön tuotannonalan yhteisön markkinoilla myymien eri mallien vahinkoa aiheuttamattomaan hintaan. Vahinkoa aiheuttamaton hinta mallia kohden saatiin lisäämällä edellä mainittu 8 prosentin voittomarginaali mallin tuotantokustannuksiin. Tuotantokustannukset on määritetty laskennallisesti kullekin mallille käyttäen perustana myyntihintaa, johon on lisätty tappioiden määrä. Tämän vertailun tuloksena saatu erotus ilmaistiin prosenttiosuutena cif-kokonaistuontiarvosta. Nämä erot olivat kaikissa tapauksissa havaittua tukimarginaalia suuremmat. 2. Lopulliset toimenpiteet (170) Koska vahingon poistava taso on korkeampi kuin määritetty tukimarginaali, lopullisten toimenpiteiden olisi perustuttava jälkimmäiseen. Koska yhteistyössä toimimisen aste oli korkea ja jotta ei heikennettäisi toimenpiteen tehoa, Intiaa koskevaksi lopulliseksi tasoitustulliksi olisi vahvistettava 7,3 prosenttia, ON ANTANUT TÄMÄN ASETUKSEN: 1 artikla 1. Otetaan käyttöön lopullinen tasoitustulli Intiasta peräisin olevien kirjoitettavien CD-levyjen (CD-R-levyt) tuonnissa, jotka luokitellaan tällä hetkellä CN-koodiin ex 8523 90 00 (Taric-koodi 8523 90 00 10 ). 2. Vapaasti yhteisön rajalla tullaamattomana -nettohintaan sovellettava lopullinen tulli on 7,3 prosenttia. 3. Jollei toisin säädetä, sovelletaan voimassa olevia tulleja koskevia säännöksiä ja määräyksiä. 2 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 2 päivänä kesäkuuta 2003. Neuvoston puolesta Puheenjohtaja K. Stefanis (1) EYVL L 288, 21.10.1997, s. 1, asetus sellaisena kuin se on viimeksi muutettuna asetuksella (EY) N:o 1973/2002 (EYVL L 305, 7.11.2002, s. 4). (2) EYVL C 116, 17.5.2002, s. 4. (3) EYVL C 116, 17.5.2002, s. 2. (4) EYVL L 160, 18.6.2002, s. 2. (5) EYVL L 160, 18.6.2002, s. 2. (6) EYVL L 334, 18.12.2001, s. 8. (7) EYVL L 318, 16.12.2000, s. 62.